هاوکاتی پرسەی قوربانیانی هێرشە ئاسمانییەکانی تورکیا، خەڵکی لە شیلادزێ ناڕەزایی دەردەبڕن\nپاش ئەوەی بەهۆی هێرشەکانی تورکیا بۆ سەر هەرێمی کوردستان چوار گەنجی سڤیل لە گەلی باڵندای کوژران و تەرمەکانیان گەڕایەوە ناحیەی شیلادزێ کۆمەڵگای قەدش هەر ڕۆژی هەینی بەخاک سپێردران. ئەمڕۆ شەممە پرسەی سیانیان لە شیلادێ دانراو هی ئەوی تریش لە کۆمەڵگەی قەدشی سەر بە ناحیەی سەرسنگ. لە دەمی پرسەکەدا خەڵكێکی زۆر کۆبونەوە و خۆپیشاندانیان لە سەنتەری ناحیەی شیلادزێ بۆ ناڕەزایی دەربڕین بەرامبەر بە هێرشەکانی تورکیا بۆ سەر ئەو ناوچانە ئەنجام دا. پەیامنێری دەنگی ئەمەریکا سەڵام باڵایی لە دهۆک دەڵێت هێزێکی زۆر بە گازی فرمێسکڕژێن بڵاوەیان بە خۆپیشاندەران کرد.تورکیا دەڵێت هێرشەکانی بۆ سەر پارتی کرێکارانی کوردستانە کە شەڕی دژ بە تورکیا دەکەن. بەڵام برای یەکێک لە قوربانییەکان و بەشداربوویەکی پرسەکە بە دەنگی ئەمەریکایانڕاگەیاند پێویستە " پەکەکە و تورکیاش شەڕی خۆیان ببەنە نێو خاکی تورکیاو چی تر هاووڵاتیانی هەرێمی کوردستان نەبنە قوربانی."\nگوتەبێژی حکومەتی هەرێمی کوردستانیش لە بەیاننامەیەکی فەرمیداڕایگەیاند " بە دڵگرانى و نیگەرانییەکى زۆرەوە چاودێرى رووداوەکانى ئەمڕۆ و چەند رۆژى رابردووى ناوچە سنوورییەکان دەکەین، کە بووه هۆی زیانى گیانی و ماددى بە ھاووڵاتییانی سڤیل و گوندنشینانى ناوچەكە."\nلە بەیاننامەکەدا سەرزنشتی کوشتن و زیان گەیاندن بە هاووڵاتیان کراوە. و داوا لە حکومەتی تورکیا دەکات ڕێز لە سەروەری خاکی هەرێمی کوردستان بگریت و دەشڵێت پێویستە پەکەکە ئەو ناوچانە چۆڵ بکات تا نەنبە هۆکار بۆ دروستکردنی پشێوی لەناوچە سنوورییەکاندا.\nجوتیار عادڵ گوتەبێژی هەرێمی کوردستان دەشڵێت " حکومەتى هەرێمى کوردستان خوازیارى پەیوەندیى دۆستانەیە لەگەڵ وڵاتانى دراوسێ و نایەوێت لەناو خاکى هەرێمى کوردستان هێرش بکرێتە سەر هیچ وڵاتێک."\nحکومەتی تورکیاش بەرگری لە ئۆپەراسیۆنەکانی خۆی دەکات بۆ نێو خاکی هەرێمی کوردستان ودەڵێت، نە حکومەتی عێراق و نە حکومەتی هەرێمی کوردستانیش کاری خۆیان نەکردووە بۆ دەرکردنی پەکەکە کە گوایە خاکی عێراق بۆ هێرشکردنە سەر تورکیا بەکار دەهێنت.


وتووێژ:ناوچە جێناکۆکەکانی عێراق - ویکیپیدیا، ئینسایکڵۆپیدیای ئازاد\nوتووێژ:ناوچە جێناکۆکەکانی عێراق\nدەست خۆش کاک برووسک بۆ نووسینی ئەم وتارە باشە. بەڕاستی پێویست بوو. بەڕێز دڵنیای ئەم وێنەیە دروستە؟ بە پێی ئەم وێنەیە کفریش لە ژێر دەستەڵاتی حکوومەتی ھەرێمدایە. کامیان ڕاستە؟ سپاس.--چالاک وتووێژ ١٧:٥٠، ٢٢ی شوباتی ٢٠١٤ (UTC)\nمامە چالاک، بڵێم ئەم نەخشەیە تەواوە درۆ دەکەم، چوونکە کفری لە ١٩٩١ ـەوە بە زۆرەملێی سەربازی لە عێراق سەندراوەتەوە، نەک هەر ئەوە، خانەقین بەکامیلی بەدەست یەکێتیی نیشتمانیی کوردستانەوەیە و سەر بە حکوومەتی هەرێمە. بەڵام ئەم مەسەلانە هەندێک ئاڵۆزترن، چوونکە کێشەکە ڕووە کارگێڕییەکەی ئەم ناوچانەیە کە دواتر دەکەونەوە سەر چ پارێزگایەک. بەڵام هێشتا قسەکەی جەنابت تەواوە، نەخشەیەکی تەواو درووست نییە. بزانم دەگەڕێم، بەڵکو دانەیەکی باشترم دەستکەوت. ئەگەر @Ku&Kurdistan ئاگاداری ئێرە بێت، ئەو نەخشەی ئەم شتانەی هەمیشە لا دەست کەوێت :). زۆر سووپاس --برووسک (لێدوان) ١٧:٥٩، ٢٢ی شوباتی ٢٠١٤ (UTC)\nبە زۆرەملی نەبێ نابێ! ئەوە @Ku&Kurdistan: بۆ ئاگاداری. زۆر سپاس.--چالاک وتووێژ ١٨:١١، ٢٢ی شوباتی ٢٠١٤ (UTC)\nناوەڵا بە زۆرەملێ نەبێ، نابێ. ئەگەرچی ڕەنگە ئێرە شوێنی ئەوەش نەبێ، بەڵام بەڕاستی حکوومەت کەمتەرخەمە لەوەی دوور لەڕووی ئێوە هەر بەشەق ئەو ناوچانەی بسەندایەتەوە. ئەو هەموو سامانەی کە حکوومەت هەیەتی زۆر بەئاسانی دەیتوانی وا بکات خەڵکی ڕەسەن و کورد بهێننەوە بۆ ئەو ناوچانە بن بە بن، ئەگەرچی هەندێک لەوانە کراون، بەڵام هێشتا زۆرترین کەمتەرخەیی حکوومەتی هەرێم لەڕووەوەیە. دەستەکانت خۆش بێت. --برووسک (لێدوان) ١٨:١٦، ٢٢ی شوباتی ٢٠١٤ (UTC)\nخۆ کەس نایا بڵێ فەرموو ئەوە ھەقی تۆ، دەبێ خۆت ھەقی خۆت بستێنی. خۆ ئەگەر پێیان کرابا ھەر ئێستاش کوردیان ئەنفال دەکرد. من زۆر بەکەمی تەلەڤیزیۆن باشوور گوێ دەگرم ئەوەندەش کە جاروبار تەماشای دەکەم ھەر دەڵێن ماددە ١٤٠. نازانم بەڕاستی بۆ کەس شوێنی ناکەوێ وا دیارە حکوومەتی خۆیان دەکا دەڵێن چمان لەو دەردەسەرە داوە. ئیشاڵڵا کە وا نامێنی و رۆژێک ببینین مەندەلیش لە دەست کورداندایە. سپاس.--چالاک وتووێژ ٢٠:٠٧، ٢٢ی شوباتی ٢٠١٤ (UTC)\nزۆر سوپاسی کاکەبرووسک دەکەم بۆ ئەم بابەتە گرنگە، و سوپاسی کاکە چالاک دەکەم بۆ ئاگادارکردنەوەکە. بەڕاستی ئاگاداری ئەم بابەتە نەبووم.\nبۆ نەخشەکەش، ئەم نەخشەیە یاکێکە لەو نەخشەگەلەی کە لە ئینتەرنێتدا هەیە. من کۆمەڵێ نەخشەی بەپێز و وردەکاریم لایە کە یەکێکیان زۆر ڕێکوپێکە. حەزدەکەم نەخشەکەن بخەمە خزمەتی خوێنەران ئەگەر Wikipedia هەلم بدات. Ku&Kurdistan (لێدوان) ٢٠:٢٩، ٢٢ی شوباتی ٢٠١٤ (UTC)\nچالاکی برام، ئینشەلڵا، هەموو ئاواتی ئەو ڕۆژە دەخوازین.\n@Ku&Kurdistan:، ئێ هەر زۆر باشە، بڕۆ سەر commons و باری بکە. لەلای دەستە ڕاست کرتەی "پەڕگەیەک بار بکە" بکە و دەتوانیت پاشان باری بکەیت. --برووسک (لێدوان) ٢٠:٣٣، ٢٢ی شوباتی ٢٠١٤ (UTC)\nکێشەکە لەوەدایە کە Wiki لای دەبات وەک نەخشەی ڕۆژئاواکە و وێنەی دۆمەکان. Ku&Kurdistan (لێدوان) ٢٠:٣٨، ٢٢ی شوباتی ٢٠١٤ (UTC)\nزۆر سپاس بۆ ئێوە. کێشەکە ئەوەیە وێنەکە دەبێ ئازاد بێ و ئەگەر وێنەکە مافی بڵاوکردنەوەی ھەبێ ناتوانین باری بکەین و دوای ماوەیەک دەیسڕنەوە. بەڵام دەتوانین خۆمان دروستی بکەین. تەنیا دەبێ وێنەیەکی باشمان دەست کەوێ و لە ڕووی ئەو دەتوانین شتێک دەربێنین.--چالاک وتووێژ ٢٠:٤٥، ٢٢ی شوباتی ٢٠١٤ (UTC)\nحکوومەت و پەرلەمانی ھەرێمی کوردستان بەم ناوچانە دەڵێت، ناوچە کێشەلەسەرەکان , حکوومەتی عێراقیش شتێکی دی، ئێستا ئێمە چی لێبکەین، بەبڕوای من وەک ئەوەی ھەرێمی لێبەکەین ئێمە ویکی کوردیین > Kushared (لێدوان) ١٣:٤٣، ٦ی تشرینی دووەمی ٢٠١٤ (UTC)\nئەگەر باوترە من لەگەڵ «ناوچە کێشە لەسەرەکانی عێراق»م. --چالاک وتووێژ ٢٠:١٦، ٧ی تشرینی دووەمی ٢٠١٤ (UTC)\nباوی نازانم ئێستا بگەڕێیت لە ڕؤژنامە و ماڵپەڕەکان ھەریەکە و شتێک دەنووسێت، ئەم ناوە لەکاتی درێژکردنەوەی ماوەی سەرۆکایەتی ھەرێم بوو بۆیەش زۆر لەمیدیاکان کەخۆیان بە ئەھلی پێناس دەکەن لەوکاتە ھیچییان لەو سەرۆکایەتییە وەرنەدەگرت بۆیەش زۆرجار ھەردوو ناوەکە بەکاردێت، تەنانەت لە پەرلەمانی کوردستانیش زۆر پەلەمانتار بەھەڵە ناوە کۆنەکە دێنن جا بەمەبەست بێت یان نا، بەڵام با ئەو بڕیارەی حکوومەت و پەرلەمان بکەین بەناوی یەکەم و ئەوەی دیش بکرێتە ڕەوانەکەر، خۆم بۆ ھەموو وتارێک ناوی یەکەمم لا گرنگ نییە بەڵام گرنگ ئەوەیە ھەموو ڕەوانەکەرێکی ھەبێت > Kushared (لێدوان) ٠٩:٠٥، ٨ی تشرینی دووەمی ٢٠١٤ (UTC)\nمن بە باشی لە مەبەستت تێ‌نەگەییشتم کاک محەممەد گیان. ئەگەر مەبەستت ناوی «ناوچە کوردستانییەکانی دەرەوەی ئیدارەی ھەرێم» بێ ئەوە تەواو لایەنگرانە و بۆ زانستنامە کە دەبێ بێلایەن بێت نەگونجاوە. چون بە ھەمان جۆر حکوومەتیش دەتوانێ بڵێ «ناوچە عەرەبییەکانی دەرەوەی حکوومەتی عێراق» بۆیە بە بڕوای من ناوی ناوچە کێشە لەسەرەکان یان جێناکۆکەکان تەواوە. سپاس. --چالاک وتووێژ ١١:٥٨، ٨ی تشرینی دووەمی ٢٠١٤ (UTC)\nڕاست دەکەی بۆ ئەم لایەنە کێشە درووست دەکا با ناوەکە وەک ئەمەی ئێستا بمێنێت بەڵام دەکرێت «ناوچە کوردستانییەکانی دەرەوەی ئیدارەی ھەرێم» بکرێت بە ڕەوانەکەرێک چونکە بەشێکی عێراق وای پێدەڵیت کە هەرێمە > Kushared (لێدوان) ١٤:٠٢، ٨ی تشرینی دووەمی ٢٠١٤ (UTC)\nوەرگیراو لە «https://ckb.wikipedia.org/w/index.php?title=وتووێژ:ناوچە_جێناکۆکەکانی_عێراق&oldid=438948»\nئەم پەڕەیە دواجار لە ١٤:٠٢ی ٨ی تشرینی دووەمی ٢٠١٤ نوێ کراوەتەوە.


وەزیری بەرگری ئەمەریکا باس لە سەرکەوتنی هێزە کوردیـیەکان دەکات و ڕەخنە لە عێراقیـیەکان دەگرێت\nئاشتۆن کارتەر ستایشی هێزە کوردیـیەکانی لە سوریا و عێراق کرد و گوتی لە سوریا بە هاوکاری لەگەڵ هێزە عەرەبیـیەکان توانیویانە لەم دوایـیانە ناوچەی هۆلێ لە باشوری حەسەکە لە داعش ڕزگاربکەن کە بە لایەنی کەم ڕوبەرەکەی 900 کیلۆمەتر دووجا دەبێت.\nوەزیری بەرگری ئەمەریکا ڕۆژی سێشەممە ئەمەی ڕاگەیاند لە بەردەم کۆمیتەی هێزە چەکدارەکان لە ئەنجومەنی نوێنەرانی ئەمەریکا و گوتی وەزارەتەکەی ئامادەیە هێزی زیاتری تایبەتی خۆی بۆ سوریا ڕەوانەبکات.\nسەبارەت بە هێزە کوردیـیەکان لە عێراق، ئاشتۆن گوتی ئەوانیش لەم دوایـیە شەنگالیان ڕزگارکرد و ئەمەش بەرەوپـێشـچوونێـکی گەورەیە، چونکە هەردوو شاری سەرەکی موسڵ و ڕەققەی ژێر دەسـتی داعشی لەیەک دابڕیوە.\nبەڵام لە بارەی هێزە عێراقیـیەکانەوە، ڕەخنەی خۆی دەربڕی و گوتی تایفەگەرایی و دەستێوەردانی ئێران کاری ئەو هێزانەی قورسکردووە و ئەمەش وایکردووە بەرپـێشچوون لە ناوچە سووننەکانی وەکو ڕومادی خاوبێت.\nوەزیری بەرگی ئەمەریکا گوتیشی لە چوارچێوەی ئۆپەراسیۆنەکانی وڵاتەکەی لە دژی داعش هێزی تایبەت ڕەوانەی عێراق دەکات. بەڵام ئاماژەی بۆ قەبارەی هێزەکە نەکرد. گوتی ئەم هێزە یارمەتی هێزەکانی عێراق و پـێشـمەرگە دەدەن لەم شەڕەی دژی داعش.\nپاشان گوتی ئەو هێزە بەشداری لە ئەرکە جەنگیـیەکان دەکات، لەوانە هەڵمەتەکانی کە لە ناکاو ئەنجام دەدرێن و ئازادکردنی بارمتەکان و کاری هەواڵگری و دەسـتگیرکردنی ڕێبەرانی داعش. جەختی لەوەش کرد هەموو ئۆپەراسیۆنەکان بە هەماهەنگی لەگەڵ حکومەتی عێراق ئەنجام دەدرێن.\nهەروەها ئەو هێزە کار بۆ پاراستنی سنوورەکانی عێراقیش دەکات و تواناکانی هێزە خۆجێـیەکان زیاتردەکات.


زایینی: ٢٨-٠١-٢٠١٨ - هەتاوی: ١٣٩٦/١١/٠٨ - ١٢:٢٧ تاران قه‌باره‌ی فۆنت:\nکوردستان میدیا: بۆ دووهەمین جار حوکمی لەسێدارەدانی هاووڵاتییەکی کورد لەلایەن بێدادگاکانی ڕێژیمەوە پەسند کرا.\nبەپێی هەواڵی گەیشتوو بە ماڵپەری کوردستان میدیا، هاووڵاتییەکی خەڵکی شاری شنۆ لە دادگای ئینقلابی شاری ورمێ دووبارە موحاکمە کرا و حوکمی ناڕەوای ئێعدامی بەسەردا سەپا.\nشوناسی ئەم زیندانییە سیاسییە کوردە بریتییە لە "هیدایەت عەبدوڵاپوور" کوڕی "ئەبووبەکر"، خەڵکی گوندی قەرەسەقەڵی شنۆ، کە بە تۆمەتی هاوکاری لەگەڵ یەکێک لە حیزبە کوردییەکانی دژبەری ڕێژیمی ئیسلامیی ئێران، بۆ دووهەمین جار حوکمی سێدارەی بەسەردا سەپا.\nهیدایەت عەبدوڵاپوور وێڕای چەند کەسی دیکە بە ناوەکانی حاسڵ عەزیزی، محەممەد زاهید فەرامەرزی، یەعقووب بائیکەرام، جەلال مەسرووری، کەمال مەسرووری و سدیق بائیکەرام پاش حەماسەخوڵقێنی قارەمانانی دێموکرات، لە گوندی قەرەسەقەڵی شنۆ لە جۆزەردانی ١٣٩٥ی هەتاوی دەسبەسەر کران.\nئەو کەسانەی کە لەگەڵ هیدایەت عەبدوڵاپور دەسبەسەر کران سەرجەم بە ١٠٠ ساڵ زیندان مەحکووم کراون.


دانیمارک هاوکاربووە بۆ سیخوڕیکردن بەسەر کاربەدەستانی ئەوروپادا – کوردی – RojNews.News\nدانیمارک هاوکاربووە بۆ سیخوڕیکردن بەسەر کاربەدەستانی ئەوروپادا\n31/05/2021 - 9:55:52 am\nدامەزراوەیەکی ئەمنیی دانیمارک هاوکار بووە لەگەڵ ئەمریکا بۆ سیخوڕی کردن بەسەر کاربەدەستانی چەندین وڵاتی ئەوروپا-دا.\nدوێنێ تۆڕی ‘دانمارکس ڕادیۆ’ ڕایگەیاند: دامەزراوەی زانیاریی بەرگری وڵاتی دانیمارک، لە نێوان ساڵەکانی ٢٠١٢ بۆ ٢٠١٤ـدا، لە کاتی سەرۆکایەتی باراک ئۆباما لە ئەمریکا، لەگەڵ دامەزراوەی ئاسایشی نەتەوەیی ئەمریکادا هاوکاریی سیخوڕیی کردووە.\nبەپێی سەرچاوەکە، لەم هاوکارییەدا دامەزراوەی زانیاری بەرگریی وڵاتی دانیمارک، یارمەتیی ئەمریکای داوە بۆ سیخوڕیکردن بەسەر چەندین سەرکردەی وڵاتانی ئەوروپی.\nڕاپۆرتەکە باس لەوەدەکات کە، فرانک واڵتر شتاین مایر سەرۆک کۆماری ئەڵمانیا، ئەنگێلا مێرکل ڕاوێژکاری باڵای ئەو وڵاتە و وەزیری دەرەوەی ئەو کاتە، هەروەها کاربەدەستانی باڵای فەرەنسا، سوید و نەرویژ، بوونەتە ئامانجی ئەو هاوکارییە سیخوڕییە.\nهەروەها ئاماژە بەوەش دراوە کە جگە لە کۆنترۆڵکردن و گوێگرتن لە پەیوەندییە تەلەفۆنییەکانی ئەو کاربەدەستانە، نامەکانیشیان کۆنترۆڵ و کۆکراونەتەوە بۆ تۆمارکردن.\nتا ئێستا وەزارەتی بەرگری و دامەزراوەی زانیاریی بەرگری وڵاتی دانیمارک لەسەر ئەم بابەتە، هیچ کاردانەوەیەکیان نەبووە و تەنانەت ڕەتیشی ناکەنەوە.\nجێگای ئاماژەیە، لە ساڵی ٢٠١٣ـدا ئیدوارد سنۆدن، کە بریکاری دامەزراوەی ناوەندیی زانیاری ئەمریکا بوو، ئاشکرایکرد کە ئەمریکا هێڵەکانی تەلەفۆن و ئینتەرنێتی کاربەدەستانی ئەوروپی و هەندێک وڵاتی دیکە کۆنترۆڵ دەکات.\nدوابەدوای بڵاوبوونەوەی ئەم ڕاپۆرتە نوێیەشدا، سنۆدن ڕایگەیاندووە کە لەو کاتەدا جۆبایدن کە جێگری سەرۆک کۆماری ئەمریکا بووە، دەستی هەبووە لەو سیخوڕیکردنانەدا.\nچالاکیی مانگرتنی مەخمور لە ١٦٥ـەمین ڕۆژیدایە


کۆمار و دووی ڕێبەندان، مەلا برایم مەجید پوور – PMNews\nهـەمـوو گەلانی ئـەم جیهانە ڕۆژانێکیان هەیـە کە یـان سەرکەوتنی گەورەیان تێدا وەدەست هێناوە، یان خەساری زۆر گەورە و دڵتەزێنیان لێکەوتووە.\nهەموو ساڵێ لەو ڕۆژەدا یان جێژنەیانە یان یادی بەخێرو وەبیر هێنانەوەیانە. دەتوانـم بـڵـێـم : گرینگترین ڕۆژی مێژووی گەلی کورد، ئـەگەر بـە دەمـارگرژی چاوی لێ نـەکرێێ ، ( ٢ ) ڕێبەندان و ڕاگەیاندنی کۆماری کوردستانە. لەو ڕۆژەدا بەو ڕاگەیاندنەوهەڵکردنی ئاڵاو ناساندنی هێزی پێشمەرگە وەک هێزی پارێزەری گەلـو کۆمار نیشانی دا گەلێکی زێندوو تێگەیشتوو لـە خۆبردوەو دەزانێ مافەکانی چین و چۆنیان پارێزگاری لێبکا.\n( ٢) ڕێبەندان نوختە وەرچەرخانێکی مێژوویی بوو بۆ پێناسەوناساندنی گەلو زیدو مافەکانی. بەدنیای نیشان دا کە ئەوگەلە بونی هەیە و خاوەنی زێدوو فەرهەنگ و کلتوری تایبەت بەخۆیەتی و بە هەموو پێوەرەکانی ئینسانی و ئازادی خوازانەو پێشکەوتوانە و ئایینیش سەربەخۆیی مافی حاشا هەڵنەگری خۆیەتی.\nئەو کۆمارە بە پێچەوانەی بۆچونی هێندێک کەس ولایەن ، ئی حیزبێک و کەس و کەسانێک نیە . پێکهاتەکەی ئەو ڕاستیە دەسەلمێنێ کە مڵکی هەموو گەلی کوردستانە. لەو ڕٶژە دا هەموو چین توێژە ئایینی وسیاسی وهتد. بگرە نوێنەرانی بەشەکانیتری کوردستانیش بەشاداری چاڵاکانەیان هەبـوە. وشەی کۆمارو کوردستانیش ئەوەمان پێدەڵێی : ئەوانە گشتین هەموو دانیشتوانی کوردستان دەگرێتەوە.هەر بۆیە خۆدزینەوە لەوڕاستیە حاشا هەڵنەگرەو دان پێدا نەهێنانی بە بیانوی ئەوە کە گۆیا ئی حیزبی دێمۆکڕاتی کوردستانی ژێر دەستی ئێرانە ! بە دڵنیایەوە یان پێچەوانە لە مەسەلەکە گەیشتون یـان خۆی لێی گێل دەکەن و مەبەستی تایبەتی خۆیان هەیە، یان بڕوایان بە سیستمی کۆماری نیە پێیان وایە وڵاتو دەسەڵات هەر شیاوی ئیدەو ڕێبازەکەی ئـەوانـە . دەتـوانـم بڵێم: تـەنیا سیستمێکی کە هەموو دانیشتوانی وڵاتێک لە خۆیدا جێدەکاتەوە، سیستمی کۆماریە.هیچ کام لە سیستمە ئایینو کومونیستیەکان ئاوایان بۆ کۆنابێتەوە. جیا لەوەش ئەگەر بیانویەکە هەر ئـەوەبێی کە حیزبێک ئـەو ڕەوتـەی ڕێبەری کردوە ! دەیباشە دەبێی فرشتە بێن وخۆمان و وڵاتـەکەمان بـۆ ئازاد بکەن جا ئـەودەمە ئیکەس نیە؟!. ئـەوکاتیش یـەکمان لـێی قوت دەبێتەوەو دەڵێی من نوێنەری خوام ،یەکیتر دەڵێی ئـەوە مڵکی بـاوانی منەو کەس فڕی بەسەریەوە نیە!خۆ دیتمان گەلانی ئێران وڵاتیان ڕزگار کردوئاخوندەکان دەستیان بەسەر داگرت. پێشەوای مەزن قـازی نـەمر وەک نوێنەری ئەو چین وتوێژانە ئەو ئەرکەی بە جێی هێناوە ، سەهلە کۆمار، خۆشی بە ئیخەڵک زانیوە بۆیە خۆی بـەقوربانی گەل کردوە. هـیوادارم کۆمـاروئـاڵاو پێشمەرگە بکەینە قیبلەی یەکگرتویی وڕزگاری کوردستان و هەموومان ڕوو لەوێی بکەین . ئاواتمەو داواکاریشم ئەوەیە نە حیزبی دێمۆکڕات پییوابێی کۆمار ئی ئەوانەو بەشی کەسیتری پێوە نیە، نـە حیزب و سازمان وکەسانیتریش بڵێن ئی حیزبی دێمۆکڕاتەو نامانەوێێ !! کۆمار ئیهەمومانەو دەبێێ هەموشمان بیپارێزین و ڕێزی لێبگرین. خۆ نابێی گوناح بێی حیزبی دێمۆکڕاتیش شانازی پێوە بکا.\nلە دوایین قسەم دا دروودو سڵاوی پـڕ لـە سۆزو ڕێـزم بـۆ قـازی و هوموو هاوڕێیانی و پیرۆز بایی ساڵیادی ئـەو دەسکەوتـە مەزنـە، ئـەو کۆمارە مێژووییە لەو ڕۆژ یادەدا لە سەرجەم گەلی کوردستان لە ڕۆژ هەڵاتو ڕۆژئاواو باشورو باکورو بەتایبەتیش شەهیدان وبنەماڵەکانیان، بەندیە سیاسیەکان وکەسوکاریان و پێشمەرگە گیانبازەکان دەکەم و ئاواتە خوازم یەکگرتویی گەل ببینم کە زامنی سەرکەوتنی یەکجاریە.\nبراتان مەلا برایمی مەجیدپور ٢٩ بەفرانباری ٢٧١٩ کوردی\n١٩ /١ / ٢٠٢٠ زایینی


کۆدی هەواڵ: 539\nڕێکەوتی بڵاوکردنەوە: 22:20 - 2020/12/29\nلە ماوەی چەند هەفتەی ڕابردوودا شاری عەین عیسای سووریا بە هۆی پێکدادانەکانی نێوان هێزەکانی سووریای دیموکرات و میلیشیاکانی سوپای ئازادی سەربە تورکیا زیاترین سەرنجی میدیاکانی بۆ خۆی ڕاکێشاوە. هێەز کوردییەکانی سووریا لە لایەن تورکیا و میلیشیاکانی سەربەو سوپایە خراونەتە ژێر گوشارەوە و ڕووسیاش دەڵێت بە مەرجێک ڕێگری لەو هێرشانە دەکات کە شارەکە ڕادەستی دەوڵەتی سووریا بکرێت.\nئەحمەد حەسەن چاودێری کاروباری سووریا و تورکیا لەبارەی دۆخی ئەو شارەوە لە ئێستادا بە ئەلمۆنیتۆری وتووە تورکیا هێشتا بڕیاری هێرش کردنی ڕاستەوخۆی بۆ عەین عیسا نەداوە بەڵام گوشارەکان لە سەر هێزی کوردی بۆ ڕادەستکردنی شارەکە زیادی کردووە.\nناوبراو لەبارەی هەڵوێستی ئەمریکا لەسەر شاری عەین عیسا و کوردەکان دەڵێت: ئەمریکا زیاتر کار لە سەر دەرەچەیێکی سیاسیی نێوان تورکیا و کودەکان دەکات بۆ ئەوەی ڕێگری لە شەر بکات.\nئەحمەد حەسەن دەشڵێت: بەگشتی سێ سناریۆ لەبارەی دۆخی عەین عیسا وێنا دەکرێت: یەکەم ئەوەی تورکیا میلیشیاکانی خۆی بۆ گوشاری سەربازی لەسەر هێزەکانی سووریای دیموکرات هان بدات ئەوەش بە داخستنی جادەی نێودەوڵەتیی ڕەقە بۆ حەلەب یان خود بە گەمارۆدانی عەین عیسا. دووهەم ئەوەی عەین عیسا ڕادەست دەوڵەتی ناوەندی بکرێت بەڵام کوردەکانیش و ئەمریکا وەک هاوپەیمانی کورد لەگەڵ ئەو بژاردەیە نین هەر بۆیەش ئەمریکا هەوڵ دەدات دانوستانی نێوان تورکیا و کوردەکان ڕوو بدات و تەنگەژەکان چارە بکات. سیناریۆی سێهەمیش لەبارەی عەین عیسا ئەوەیە کە تورکیا ڕاستەوخۆ هێرش بکاتە سەر شارەکە. بەڵام ئەگەر ئەم سێهەمەیان بکرێت ئەنقەرە ڕووبەڕووی سزای توندی ئەمریکا دەبێتەوە.\nئەو چاودێرە لەو بڕوایەدایە کە لە نێوانی تورکیا و ڕووسیا مامەڵەیێکی سیاسی دەکرێت. بەو شێوەیە کە پێگەی تورکیا لە ئیدلیب کە ڕووسیا نفووزی زۆری تێدایە بەهێز بکرێت و تورکیاش یارمەتیدەر بێت لە بەهێزکردنی پێگەی ڕووسیا لە خۆرهەڵاتی ڕووباری فورات ئەوەش بە مەبەستی هەڕەشە دروست کردن دژی بەرژەوەندییەکانی ئەمریکا.\nلە هەمان کاتدا فەرماندەیێکی هێزە میلیشیاکانی بە ئەلمۆنیتۆری وتووە هێرشی ئەوان بۆ سەر عەین عیسا بڕیاری لە سەر دراوە و بەدڵنیایییەوە هێرش دەکەن. تەنها ماوە کە کاتی هێرشەکە دیاری بکرێت.


سروشت‌و سیمای راستەقینەی پێشمەرگە\nهەینی, 18. 12. 2015\tحوسێن نازدار\nپیشمه‌رگه ئه‌و مرۆڤه راسته‌قينه‌یه که‌له پێناو رزگاری‌و ئازادی وبه‌ختیاری گه‌ل‌و نیشتمانه‌که‌یدا، له هه موو خۆشی‌و ئاسووده‌ییه‌کی ژیانی گوزه‌راوه‌و له‌و رێبازه‌دا به‌شێوازی ره‌واو گونجاو، شێلگیرانه، ئازایانه‌و چالاکانه خه‌بات ده‌کات.\nپێشمه‌رگه ئه‌و مرۆڤه مافخوازه‌یه که‌دژی چه‌وسانه‌وه‌ی مرۆڤ به‌ده‌ستی مرۆڤه وله‌پێناو بنبڕکردنی هه‌رچه‌شنه سته‌مێکی چینایه‌تی، ره‌گه‌زی، ئایینی، نه‌ژادی ونه‌ته‌وایه‌تی دا خه‌بات ده‌کات.\nپێشمه‌رگه ئه‌و مرۆڤه تێکۆشه‌ره‌یه که‌له پێناو چه‌سپاندن وسه ر‌که‌وتنی دیموکراسی، مافی مرۆڤ ، مافی نه‌ته‌وایه‌تی، فره‌چه‌شنی وپلۆرالیزمی سیاسی دا خه‌بات ده‌کات.\nپێشمه‌رگه ئه‌و مرۆڤه ژیرو بیرکراوه‌یه که له‌پێناو به‌رزکردنه‌وه‌ی هه‌ستی\nنیشتمانپه‌روه‌ری ، هۆشیاری نه‌ته‌وایه‌تی وبه‌هێزکردنی ئیراده‌ی سیاسی گه‌له‌که‌یدا خه‌بات ده‌کات.\nپێشمه‌رگه ئه‌و مرۆڤه پێشکه‌وتنخوازه‌یە که‌لەپێناوچاکسازی، نوێبوونه‌وه، گۆڕان وگه‌شه‌ی سیاسی، کۆمه‌ڵایه‌تی وئابووری نیشتمانه‌که‌یدا خه‌بات ده‌کات.\nپێشمه‌رگه ئه‌ومرۆڤه‌خۆشناو ده‌ست‌و زمان‌و داوێن پاکه‌یه که پارێزگاری له حورمه‌ت‌و که‌رامه تی مرۆڤ، سه‌روه‌ت‌و سامانی گشتی، مێژوو، زمان ، کولتوورو که‌له‌پووری ره‌سه‌نی نه‌ته وه‌و نیشتمانه‌که‌ی ده‌کات.\nپێشمه‌رگه ئه‌و مرۆڤه هۆشیاره‌یه که به‌زانین‌و تێگه‌یشتنه‌وه یاساو رێساو ودیسیپلینی گه‌ل‌و نیشتمانه‌که‌ی په‌سەند ده‌کات وله‌پێناو سه‌لماندن وچه‌سپاندن وسه‌ر که‌وتنیدا خه‌بات ده‌کات.\nپێشمه‌رگه ئه‌و مرۆڤه ئاشتیخوازه‌یه که له مه‌یدانی"شه‌ری ره‌وا‌و وتوویژی شه‌رافه‌تمه‌ندانه وئاشتی سه‌ربه‌رزانه ودادپه‌روه‌رانه"دا ، لێهاتووئازاو چاو نه‌ترسه.\nپێشمه‌رگه چرای رووناکی رێگای خه‌باته، سۆمای چاوه، چاوگه‌ی هیوایه، قه‌ڵای وره‌یه، باسکی به‌هیزی گه‌له ، پارێزەری راستەقینەی کوردو کوردستانە.


حکوومەتی هەرێمی کوردستان ماوەی دوو رۆژە دەروازەی سێمالکای داخستووە و ژووری پیشەسازی و بازرگانیی قامیشلۆش بە دەرکردنی بەیاننامەیەک ناڕەزایەتی دەربڕی.\nحکوومەتی هەرێمی کوردستان بە مەبەستی بەرەنگاربوونەوەی ئەو قەیرانە ئابوورییەی تووشی هاتووە، داوای هاریکاریی بە پەلەی لە کۆماری ئیسلامیی ئێران کردووە.\nبەرپرسی ژووری ڕۆژهەڵاتی ناوەڕاست لە سەنتەری "ویڵسن" کوردەکان وەک کلیلی چارەسەریی کێشەکانی ڕۆژهەڵاتی ناوەڕاست بەناو دەکا و دەستنیشانی دەکا کە ئەوان، "قەت ئەوەندەی ئێستا کاریگەرییان لەسەر ڕۆژهەڵاتی ناوەڕاست نەبووە".\nحکوومەتی هەرێمی کوردستان لە بەرانبەر دابینکردنی مووچەی فەرمانبەرانی هەرێم لە لایەن بەغداوە، ئامادەیە نەوتی کوردستان بدات بە حکوومەتی عێراق.\nهۆڵی ئیمام لە "قودسی کوردستان"\n"ویستێکی فراوانخوازیی کولتووری و سیاسیی ئێران"\n"بە دەستپێشخەری و پشتیوانیی کۆماری ئیسلامیی ئێران" لە شاری کەرکوک، سەنتەرێک بە ناوی "خومەینی"یەوە کرایەوە و ئەمەش لە تۆڕە کۆمەڵایەتییەکاندا کاردانەوەی توندی لێکەوتۆتەوە.\nهەولێر: خۆپێشاندانی بەردەم رێکخراوی نەتەوە یەکگرتووەکان گرژی تێکەوت\nخۆپێشاندانەکەی بەردەم بارەگای نەتەوە یەکگرتووەکان لە شاری هەولێر گرژی تێکەوت و هێزە ئەمنییەکانی شارەکەش، تەقەیان بە سەر خۆپێشاندەراندا کرد.


پشتیوانیە نیونەتەوەییەكان بۆ راپەرینی خەڵكی ئێران\nماوەی پێنج رۆژە راپەرینێكی مەزن و كەم وێ،ە لە شارەكانی ئێران دژ بە دەسەڵاتی گەندەڵ و دیكتاتۆری ئاخوندی بەرێوەدەچێ كە رژیم هەواڵی تەواو بۆ سەركوتی راپەرینەكان دەدا و تا ئێستا ژمارەیەكیش شەهید و برینداری لێكەوتۆتەوە.\nئەم نارەزایەتیانەی خەڵك لەلایەن كۆمەڵگەی نێونەتەوەیی بەتایبەت سەرۆك و وەزیر و پارلمانتارەكانی وەڵاتەنەوە پشتیوانی لێ كراوە.\nسەرۆك كۆماری ئەمریكا دۆناڵد ترامپ تا ئێستا سێ جار پشتیوانی لە راپەرینی خەڵكی ئێران دژ بە دەسەڵاتی ئاخوندی راگەیاندوە. هەروەها مایك پێنس، وەزیری دەرەوە و چەندین ئەندامی كۆنگرە و سەنا پشتیوانیان لە نارەزایەتی خەڵكی ئێران كردووە.\nهەروەها وەزیری دەرەوەی بریتانیا، نۆروێژ، سویید، یەكیەتی ئوروپا و چەندین وەڵاتی دیكە پشتیوانیان لە خواستی راپەرینی خەڵكی ئێران كرد.\nهەروەها راگەیەنە جیهانیەكان بەشێوەیەكی بەربڵاو راپۆرتیان لە نارەزایەتیەكانی خەڵك هەیە.\nڕێکه‌وت: 2018-01-02 11:28:57


داعش موختارێكی كوشت\nYou are at:Home»تەوەر»هەواڵ»تایبه‌ت»داعش موختارێكی كوشت\nبەرپرسێکی پارتی لە موسڵ رایدەگەیەنێت، موختاری ناوچەی ھەرەمات لە رۆژئاوای مووسڵ لەلایەن چەكدارانی داعشەوە كوژرا.\nئەوە لەكاتێكدایە، كە ماوەیەكە داعش لە عێراق جموجۆڵی زیادکردۆتەوە و دەستی بە كوشتن و رفاند و تەقینەوە كردووەتەوە. سێشەممەی رابردووش لە وتارێكدا عادل عەبدولمەھدی، سەرۆك وەزیرانی عێراق رایگەیاند، ھێشتا لەگەڵ داعش لە شەڕداین.\nلە لێدوانیكی تایبەت بە نوچەنێت، سەعید مەمۆزینی، بەرپرسی لقی ١٤ی پارتی دیموکراتی کوردستان لە موسڵ لەبارەی جموجؤڵی داعش لەو ناوچەیە، رایگەیاند “موعتەز جارو حەسەن موختاری ناوچەی ھەرەمات لە رۆژئاوای موسڵ لەلایەن چەند چەكدارێكی داعشەوە كوژرا”.\nسەعید مەمۆزینی دەشڵێت “لە لایەكی دیكەوە، لە ناوچەی بادوش لە باكووری رۆژئاوای موسڵ، چوار چەكدار لە ھەردوو ناوچەی ئەلبو فیراج و ئەلبو زیاب لە ناوچەی عەنكور لە رۆژئاوای ئەنبار، چوار چەكداری دیكەی داعش دەستگیركران”.


تا دەرەنگ نەبووە!\nد. هەردی مەهدی\nگێڕانەوە مێژووییەکان و بەڵگەنامەکان ئاماژە ئەوەیان لێهەڵدەهێنجرێت زۆرینەی پەتا جیهانگرەکان، کە زۆربەی سەرچاوەکانی لە دووسەدەی ڕابردوودا ڕۆژهەڵاتی ئاسیا بووە، عێراق و ئێران ڕووبەڕوویان بوونەتەوە و ئەم جووتە دراوسێیەش بۆیەکیان گواستۆتەوە. زۆرجار ناوچە کوردنشینەکان پردی گواستنەوەکە بوون، بەتایبەت مەرزەکانی گەرمیان و سلێمانی/کرماشان و سنە.\nئێران بە کۆرۆناوە، هەشت جار ڕووبەڕووی پەتای جیهانگر بۆتەوە، توندترینیان ئەوەی ساڵانی 1821 و 1904بوون، هەردووکیان لە عێراقی عوسمانییەوە هەناردەی ئێرانی قاجاری کراون. ئەوەی یەکەمیان دەگەڕێتەوە بۆ پاش گەمارۆی بەغدا لەلایەن دەوڵەتی قاجارەوە، بەڵام پاش کشانەوەیان، سەربازانی ئێرانی پەتابڵاوەکەی ئەوسای بەغدایان بردەوە ناوچەی کرماشان و پاشتر سەرجەم شارەکانی ئێرانی ئالودەکرد.\nهەرچی پەتای 1903_1904یشە کە کاریگەرتر و کوشندەتربوو، بەهۆی زیارەتی ئێرانییەکان بۆ مەزارگەکانی شیعە لە سامەرا و نەجەف و کەربەلا بوو، کە لەوێ پاش تێکەڵبوونیان لەگەڵ سەردانکەرانی وڵاتانی دیکە، لەگەڵ خۆیان بردیانەوە و بەسەر دەوڵەتی قاجار (ئێرانی ئێستادا)بەخشییانەوە.\nلە سەرجەم پەتاکاندا، توێژینەوە مێژووییەکان نیشانی دەدەن، پیسوپۆخڵی، بێمتمانەیی بە حکومەت، کەمتوانایی چارەسەرگە و تیمارخانەکان، خورافات و ئاین و ملنەدانی پیاوانی ئاینیی بۆ ڕێنماییەکان و دواجار پەیوەندییەکان و تێکەڵی خەڵک لە بۆنەکاندا، هۆکارەکانی بڵاوبوونەوە و کۆنتڕۆڵنەکردنی پەتاکان بوون.\nئێستاش هەر هەمان فاکتەر لەم دوو وڵاتە جێکەوتەیان هەیە و هاندەرن بۆ تەشەنەسەندن.\nئەگەر حکومەتی ئێران و مەلامەزهەبیەکانیان لە هەفتەی یەکەمدا، بەگوێی ڕێنمای تەندروستی جیهانیی و وەزارەتی تەندروستی خۆی بکردایە، بەدڵنیاییەوە ناوچەکە و ئێرانیش ئارامتر دەبوون. ڕێک ئەوکاتە کە وتیان با هاتوچۆی قوم دابخرێ، بەڵام هەژموونی ئایەتوڵڵاکان و کەسابەتی سیاسیی و بازرگانەکان نەیانهێشت!\nناکرێت لەبەر نیەتخوێندنەوە و گومان، ئەو هەموو تەرمانەی چین و ئێران نەبینرێن. شیکاری پەتا زانست و ئەزموونی پێویستە، نەک گومان و "پێمووایە" و عەقیدەپەرستی.\nقورئان لە فەرموودە و سوننەت گرنگترە (لاتلقوا بایدیکم الی التهلکە) شەهید بەشەهید دانانرێت گەر خۆی بکاتە مردوو، دەبێ پاش بەرەنگاریی و هەوڵ بۆ دنیا و مرۆڤدۆستی شەهیدبێ. وشەی شەهید ئەگەر تەفسیری مرۆڤسەنتەریی بۆ نەکرێت مەترسیدارە، ئاخر شەهیددۆستی داعشفیکرەکانی بەرهەمهێنا.\nبۆیە وەکچۆن پێویستە سەرجەم یاریگا، باڕ، زانکۆ، قوتابخانە، هۆڵ و بەرنامە قەرەباڵغەکان دابخرێن مزگەوت و پەرستگاکانیش هەروا، مرۆڤ میحوەری بوونە.\nخێرایی بڵاوبوونەوە و پەیوەندییەکان، نەخۆشیی ئاسایی و ڤایرۆسەکان دەکەنە پەتا، گەرنا ئەوان (ڤایرۆسەکەن) هەمیشە نزیک و هاوڕێ و مشەخۆری سەر دنیا و جەستەی مرۆڤ بوون.\nگەر وابکەین دەمێنینەوە و ئەمە و هی دیکەش تێدەپەڕێنین و ئەوسا هەم نەورۆز و هەم مەولودی ئازیز جارێکیتر دەکەینەوە. حەیفە شارستانیەت و ڕۆحی ئینسان بە کۆرۆنا لەبار بچێ.\nپەتای چاوەقوڵە لە بەڵگەنامەیەکی قاجاردا\nبەڵگەکە ڕوونکردنەوەی پەتای ڕشانەوەکەی ساڵی ۱۹۰٤ی شاری سلێمانییە\nتا دەرەنگ نەبووە!\nهەر پەتایەکی جیهانگیر هاتبێ، ئێران و عێراقی گرتووەتەوە


دەستنوسی توشبوویەکی کۆرۆنا لەسلێمانی کە چاوەڕێی قەرەوێڵەیەکی چۆڵی چاودێریی وردە\n2020.10.10 - 22:43\nسەرپەرشتیاری بەرەنگاربوونەوەی كۆرۆنا لە شاری سلێمانی نامەى دەستنوسى نەخۆشێك بڵاودەكاتەوە کە چاوەڕوانی قەرەوێڵەیەکی ژووری چاودێری چڕە و دەشڵێت: "تكايە خۆتان بپارێزن".\nدكتۆر ھێرش حەیدەر، سەرپەرشتیاری بەرەنگاربوونەوەی كۆرۆنا لە شاری سلێمانی لە هەژماری خۆى نامەى نەخۆشێكى توشبوو بە ڤايرۆسى كۆرۆناى بڵاوكردووەتەوە و نوسيويشيەتى: " ئەم وێنەیە نوسینی توشبوویەکە کە چاوەڕێی قەرەوێڵەيەكى چۆڵی چاودێری وردە."\nهێماى بۆ ئەوەشكردووە، ئاماژەکانی شێوازی نوسینەکە ڕوون دیارە کە نەخۆشەکە لە چ دۆخێکدایە، تکایە پاپەندبن بە ڕێنماییەکان پێش ئەوەی دووچاری ئەو دۆخەبن.\nئەو دكتۆرە دەشڵێت، بەهۆی بەرزبوونەوەی ڕێژەی توش بوون بە کۆرۆنا، لە ئێستادا نەخۆشخانەکانی کۆرۆنا لۆدێکی زۆریان لەسەرە، تکایە خۆتان بپارێزن.\nلە نامەى نەخۆشەكەدا كە زۆر ڕوون نييە و ديارە بۆ تاقيكردنەوەى نوسين بووە چەند وشەيەك دەردەكەوێت و چەند جارێك نوسيويەتى "عينايە مركزە" واتا چاودێرى ورد و لە بەشێكى تريدا نوسيويەتى "ناتوانم قەڵەم بگرم" و چەند وشەیەکی ترى وەك "هەڵەسم، دانيشتم" و "پانادۆڵ" و چەند ژمارە و ئاماژەيەكى تر دەبينرێن.\nئەوەش لەکاتێکدایە، ماوەی زیاتر لە هەفتەیەکە ئامارەکانی توشبوون و گیان لەدەستدان بە کۆرۆنا لە سلێمانی ڕووی لە زیادبوون کردووە و تەندروستیی سلێمانیش چەند جارێک هۆشداری بە هاووڵاتیان داوە لەزیاتر هەڵکشانی ژمارەکان.\nئامارى نوێى کۆرۆنا لە هەرێم ’32 توشبوو گیانیانلەدەستدا’\n2020.10.18 - 16:57\nموچە بۆ هەزاران کەس لە هەرێم دەگەڕێنرێتەوە دواى ماوەیەک لە راگرتنیان\n2020.10.18 - 21:18\nسودێكی دیکەى جوتبوونی ژن و مێرد ئاشكرا كرا\n2020.10.18 - 20:42\nسەرۆک شارەوانييەک داواى ڕاگەیاندنى کەرەنتینەى گشتى دەکات\n2020.10.18 - 20:27


به‌رێز بێهره‌نگی ئه‌م كاته‌ت باش!\nشه‌و دره‌نگه و باران ده‌بارێت و من بێخه‌وم دیسان، تۆ بایی چیت ده‌كرد؟ شێعرێكت ده‌خوێنده‌وه؟ یان چیرۆكێك له نووسراوه‌كانی خۆت؟ ئه‌گه‌ر بزانی چه‌نده بیری ماسی ڕه‌شه بچكۆ‌له‌م كردووه. زۆر گرینگ نییه ئه‌گه‌ر چیرۆكی ماسی ڕه‌شه ڕاست بێت یان خه‌یاڵ ، گرینگ ئه‌وه‌یه تۆ فێرت كردین ده‌ریایه‌ك هه‌یه و ئه‌و گۆمه مه‌نده هه‌موو دنیا نییه . ئه‌گه‌رچی ئێستا هه‌موو له گوێمانا ده‌خوێنن دنیا هه‌ر ئه‌و گۆمه مه‌نده ناو چاوان گرژه‌یه. فێرت كردین ئه‌گه‌ر ته‌نیا بۆ جارێكیش بێت، له خۆمان بپرسین "ئاسمانی هه‌موو جێیه‌ك هه‌ر ئه‌و ڕه‌نگه‌یه؟" فیرت كردین كه منداڵ ده‌بێ منداڵ بێت! ئه‌گه‌رچی منداڵه‌كانی سه‌رده‌می ئێمه زۆر منداڵ نین! وه‌ك گه‌وران جل له‌به‌ر ده‌كه‌ن و وه‌ک گه‌وره‌كان خه‌م ده‌خۆن . ئێستا منداڵه‌كان له مێژووی شه‌ری كچانی سۆئێدی بۆ مافی masturbate باش ئاگادارن.\nڕاستیت ده‌وێ، لێره هه‌واڵێكی تازه نییه، ڕۆژنامه‌كان پڕن له ده‌مه قاڵه‌ی گه‌وره‌كان و خۆكوشتنی ژنان و دوو سێ وتاری كورت و درێژ له سه‌ر مافی پێشێل كراوی مرۆڤ. كچان هێشتا ڕێی چوونه قوتابخانه‌یان لێ ده‌به‌سترێت و هێشتا له سه‌ر دڵداری ده‌كوژرێن . مرۆڤ هێشتا هه‌رزانه لێره!\nنه‌هاتی سه‌ردانێكی ئێمه بكه‌ی ... ده‌چووین سه‌رێكی هه‌موو كه‌چه‌ڵه كۆتربازه‌كان و ته‌لخون و ئۆلدوزه‌كانی كوردستان و ئازه‌بایجانمان ده‌دا.\nڕاستیت ده‌وێ زۆر په‌شێوی حاڵی ماسی ڕ‌ه‌شه‌كه‌م! ئاخر هه‌روا بێ سه‌رو شوێن چوو، من ده‌ترسم خه‌ڵك له بیری كه‌ن ئه‌گه‌ر تا ئێستاش له بیریان نه‌كردبێ. ده‌ترسم كه‌س خه‌و به ده‌ریاوه نه‌بینه! ده‌ترسم ماسی بچووكه‌كان له‌م گۆمه مه‌نده دا پیر بن! ده‌ترسم بێ دیتنی ده‌ریا بمرن ... تكایه هه‌واڵێكی ماسی ڕه‌شه بچكۆله‌م بۆ بنێره با له په‌رێشانی بێمه ده‌ر !\nچاوه‌رێی هاتنی هه‌واڵێك ده‌كه‌م ...


چەند عێراقییەك بازاڕدەکەن لە باب دیروازە کە بازاڕێکی کۆنی گەڕەکی کازمیەی بەغدایە، لە 29 تشرینی دووەم. [دیارونا]\nتوڕەیی لە نفوزی ئێران و داواکارییە جەماوەرییەکان بۆ چاکسازی لە عێراق هانی بزووتنەوەیەکی خۆپیشاندانی داوە دەستبکەن بە هەڵمەتێکی ئامانجدار و بایکۆتکردنی شمەکە ئێرانیەکان و برەودان بە بەرهەمی نیشتمانی.\nداواکاریی عێراقیەکان بۆ ئه‌و شمەکانه‌ی لە ناوخۆدا بەرهەمدێن زیادیکردووە وەك وەڵامێك بۆ ئەو هەڵمەتانەی چەند هەفتەیەك لەمەوبەر لەسەر تۆڕە کۆمەڵایەتیەکان بەگەڕخران.\nهەڵمەتەکان هانی خەڵك دەدەن ئه‌و شمەکانه بکڕن كه لە ناوخۆدا بەرهەمدێن بە ئامانجی بووژانه‌وه و گەشەپێدانی پیشەسازییە نیشتمانییەکان.\nدیارترینی ئەو هەڵمەتانە دروشمی "با بۆگەن بکەن" بەکاردەهێنێت و تێیدا خۆپیشاندەران بایکۆتی هەمووشتێكی ئێرانی دەکەن -- لە میوەوە تا خواردنەوە شیرینه‌كان.\nبەرهەمە عێراقیەکان لە مەیدانی تەحریری ناوەندی بەغدا نمایشدەکرێن بۆ هاندانی بازاڕکەران تا شمەکی بەرهەمهێنراوی ناوخۆ بکڕن، لەم وێنەیەدا کە 13 کانونی یەکەم لەسەر ئینتەرنێت بڵاوکراوەتەوە. [خاوەنی وێنە: پەیجی فەیسبوکی "پشتیوانیی بەرهەمە عێراقیەکان بكه"]\nئەبو ئەحمەد کە دانیشتوویەکی بەغدایە و داوایکرد ناوی راستەقینەی خۆی بەکارنەهێنرێت، وتی "پشتیوانە بۆ بایکۆتکردنی ئەو شمەکانەی لە ئێرانەوە هاوردەکراون".\nبە دیارونای وت کڕینی ئەم بەرهەمانە مانای "پشتیوانی ئابورییە بۆ رژێمی ئێران، کە رێگەدەدات بە بەردەوامی دەستێوەردان بكات لە کاروبارماندا".\nوتیشی: "وڵاتەکەمان نابێت وەك سییەکانی ئەو رژێمە کاربکات، کە بەکاریدەهێنێت بۆ هەناسەدان و زیندوومانەوەی تا بەردەوامبێت لە نفوزە نەرێنییەکانی به بەکارهێنانی داهاتەکانی کە دەیچنێتەوە لەسەر حسابی ئابوورییەکەمان."\n'لە عێراق دروستکراوە'\nدانیشتوانی دیکەش دژی کرانەوەی بازاڕی عێراق بوون بۆ شمەکە هاوردەکراوەکان بەبێ یاسای تووند کە بەرهەمی پیشەسازیی نیشتمانی بپارێزێت.\nدانیشتوویه‌كی بەغدا، زەهرا موحسین بە دیارونای وت: "هەمووشتێك هاوردەدەکەین، جا لە ئێرانەوە بێت یان وڵاتانی دیکە و زۆربەی ئەوەی هاوردەی دەکەین لە عێراق بەردەەستە بە هەمان نرخ و بە کوالیتی بەرز."\nئەو وێنە و ڤیدیۆیانەی کە برەو بە بەرهەم و پیشەسازییە نیشتمانیەکان دەدەن بەشێوەیەکی بەرفراوان لە تۆڕە کۆمەڵایەتیەکان بڵاودەکرێنەوە.\nهاوکات، بازاڕی گەڕۆك لە مەیدانەکانی خۆپیشاندان شمەکی "لە عێراق دروستکراو" پێشکەشدەکەن بە كڕیاران.\nهاوڵاتی فیراس عەدنان وتی بەهیوایە "لە عێراق دروستکراوە" لەسەر هەموو ئەو شمەکانە ببینێت کە دەیکڕێت.\nبە دیارونای وت ئابوری ناتوانێت بەهێزبێت بەبێ پیشەسازییەکی هەمەجۆر و گەشەکردوو.\nفالح زوبەیدی کە وانەی ئابوری دەڵێتەوە لە کۆلێژی کارگێڕیی زانکۆی موستەنسریە، وتی 20 ساڵ لەمەوبەر ئەو بەرهەمانەی نانەوتی بوون له‌سه‌دا 16 داهاتی ساڵانەی دەوڵەتیان پێکدەهێنا.\nوتی ئەم رێژەیە "په‌سه‌ندکراوە بەراورد بەوەی ئەمڕۆ روودەدات، کە بەتەواوی پشت بە داهاتی نەوت دەبەسترێت و هەناردەکردنی شمەکی دیکە فەرامۆشکراوە".\nوتی عێراق یەدەگێکی هێجگار گەورە لە سامانی سروشتی و مرۆیی هەیە کە دەستیان لێنەدراوە و گرنگن بۆ بنیاتنانی بنکەیەکی پیشەسازیی پێشکەوتوو. "بەڵام دەبێت بە ویستێکی پۆڵایینەوە دەستبکەین بە چارەسەرکردنی کێشەی گەندەڵی و بیرۆکراسی."\nوتیشی کەرتی پیشەسازی رۆڵیکی گرنگی هەیە لە "لەناوبردنی بێکاری لەنێو لاواندا"، کە رێژەکە گەیشتۆتە له‌سه‌دا 21 بەگوێرەی راپۆرتە فەرمییەکان.\nئەمە جگە لە "باڵانسکردنی یەدەگی دراوە بیانیەکان و نۆژەنکردنەوەی کەرتەکانی دیکەش".\nنۆژەنکردنەوەی کەرتی پیشەسازی\nئابوریناس ساڵح هەماش وتی هاوردە بۆ عێراق لە بەرزبوونەوەدایە، بەجۆرێك تەنیا لە ئێرانەوە 8 ملیار دۆلار لە نیوەی یەکەمی ئەمساڵدا هاتووە و دەکرێت بگاتە 12 ملیار دۆلار لە کۆتایی ساڵدا.\nوتی هەڵمەتەکان بۆ پشتیوانی پیشەسازیی نیشتمانی وایکردووە بەکارهێنەرە عێراقییەکان بایکۆتی شمەکە هاوردەکراوەکان بکەن، بەتایبەتی ئەوانەی لە ئێران و تورکیاوە دێن.\nهەماش وتی شمەکە ئێرانی و تورکییەکان لە كۆگاكاندا کەڵەکەبوون، بەگوێرەی ئه‌و هاوردەکارانه‌ی پشتڕاستیدەکەنەوە كه بە کاتێکی سەختدا تێپەڕدەبن و بۆیان نافرۆشرێن.\nوتی بەڵام لەکاتێکدا ئەم هەڵمەتانە کاریگەریی ئاشکرایان هەیە، هێشتا "سنووردارن"، چونکە بەرهەمی نیشتمانی بەشی داواکارییەکان ناکات، بەتایبەتی لە شمەکی ناخۆراکییدا.\nهەماش باسی لە گرنگی نۆژەنکردنەوەی نزیکەی 60,000 کارگە و شوێنی دروستکردنی شمەکی کرد لە عێراق.\nوتی: "73 کۆمپانیا هەن هی وەزارەتی پیشەسازین و 6,000 کارگە له‌خۆده‌گرن."\nوتیشی دوانزە لەم کۆمپانیانە قازانج ناكه‌ن، بەگوێرەی راپۆرتێکی فەرمی کە ساڵی رابردوو بڵاوکرایەوە.\nهه‌روه‌ها وتی: "بەمدواییانە هیچ کارگەیەکی نوێ نەکراوەتەوە، بەڵام بەهۆی خۆپیشاندانەکانەوە هەوڵەکان بەردەوامن بۆ کردنەوەی کارگە داخراوەکان."\nهەماش وتی: "گەر پرۆژە پیشەسازییەکان بخرێنەوەگەڕ، دواتر هیچ پێویستییەك بە هاوردەکردنی هیچ شتێك نابێت."


کۆنفرانسەکانی پ س ک\nخه‌بات و تێکۆشانی ئێمه له پێناوی ده‌وڵه‌تێکی سه‌ربه‌سته بۆ گه‌لی کوردستان\nکار و چالاکی ڕابردووی پارتیمان\n» کۆبوونەوەی نێوان پارتی کۆماریخوازانی ئەمریکاو پارتی سەربەستیی کوردستان بەڕێوەچوو.\nڕێکه‌وتی: 2016-05-10 15:23:07\n» ڕاگەیاندراوی پارتی سەربەستیی کوردستان، لە پێوەندی بە هەڵبژاردنەکانی کۆماری ئیسلامی ئێران.\nڕێکه‌وتی: 2016-02-04 15:08:34\n» بەشداری سەرۆکی پارتی سەربەستیی کوردستان لە ٥٠ هەمین کۆنگرەی ڕێکخراوی ئەتڵەنتیک هاڤەی سەر بە ناتۆ لە نەرویژ.\nڕێکه‌وتی: 2015-02-02 13:04:49\n» ئەگەر بنکەی نیزامیت لە باشوری کوردستان نەبوو ئیدی پارتی سیاسی نیت؟\n» عارف باوەجانی: سیستەمی کۆماری ئیسلامی، هەرگیز ناتوانێ گۆڕانکاری لەخۆیدا بکات\n» چەند تێبینی لە مەر ئابوری کوردستان و ڕێکاری چاکسازی ئابوری / کاردۆخ\n» بارزانی په‌یامێك سه‌باره‌ت به ڕیفراندۆم بڵاوده‌كاته‌وه\n» هه‌رێمی كوردستان خۆی بۆ ڕیفراندۆم له‌سه‌ر سه‌ربه‌خۆیی ئاماده ده‌كات\n» ئیبراهیم جاف بە ئەندامی ئەنجومەنی شارەوانی لینگنی ئەڵمانیا هەڵبژێردرا.\n» پسپۆڕانی رۆژئاوایی: چەكداركردنی پێشمەرگە واتە سەربەخۆیی كوردستان\n» باشووری کوردستان لە بەرانبەر بڕیارێکی چارەنووس سازدایە.\n■ مافی کۆپیکردنی وتار و وێنه.\nئه‌و بابه‌تانه‌ی ناوه‌ندی ڕاگه‌یاندنی پارتی سه‌ربه‌ستیی کوردستان خاوه‌ندارێتیان ده‌کاتن، ئازادن بۆ بڵاو کردنه‌وه و کۆپی کردنه‌وه، ئه‌گه‌ر مه‌به‌ست به خزمه‌تکردن به نه‌ته‌وه‌که‌مان بێت، به مه‌رجێک ئاماژه به سه‌رچاوه‌که‌ی بکرێ.\nمه‌کته‌بی سه‌رکردایه‌تی پارتیمان له ئۆسلۆی پایته‌ختی نه‌رویجه، هه‌روه‌ها پارتیمان له وڵاته‌کانی دیکه‌ی ئه‌وروپا له به‌رنامه‌دا هه‌یه که ئۆفیسی خۆی بکاته‌وه.


وەفدێكی كۆمەڵە سەردانی سەركردایەتی پارتی لەسلێمانی كرد - کۆمەڵەی زەحمەتکێشانی کوردستان\nرۆژی 11ی سێپتامبر وەفدێكی كۆمەڵەی زەحمەتكێشانی كوردستان بە سەرپەرستی هاوڕێ رەزا كەعبی، جێگری سكرتێری گشتیی سەردانی سەركرایەتی پارتی دیموكراتی كوردستان لەسلێمانی كرد.\nوەفدی كۆمەڵە لەلایەن وەفدێكی پارتی دیموكرات بە سەرپەرستی بەڕێز عارف تەیفور، بەرپرسی ئەنجومەنی سەركردایەتی پارتی لە سلێمانی‌و هەڵەبجە پێشوازیی لێكرا.\nلەدیدارەكەدا وەفدی كۆمەڵە بەبۆنەی دەستبەكاربوونی بەڕێز عارف تەیفور لەو پۆستە نوێیە هیوای سەركەوتنی بۆ خواست. پاشان قسەو باسێك لەسەر رووداوەكانی ئەم دواییەی ئێران‌و كوردستان كرا‌و هەر دوولا راوبۆچوونەكانیان لەوبارەیەوە خستەڕوو.\nوتووێژی هاوڕێ رەزا کەعبی لەگەڵ کاناڵی رووداو سەبارەت روداوەکانی ١٧ی خەرمانان... سەری ڕێز بۆ ئیرادە و بوێری خەڵکی ڕۆژهەڵاتی کوردستان دادەنەوێنین...


03:23 - 24/02/2021\nئەردۆغان میلەکەی گۆڕییەوە؛ ئەنقەرە دەچێتەوە واشنتن؟\nسەرەڕای پەیوەندییە باشەکانی نێوان ترەمپ و ئەردۆغان، لە ماوەی ١٠ ساڵی رابردوو زۆرترین کێشە و قەیران کەوتە ناو پەیوەندییەکانی نێوان ئەمریکا و تورکیا، لەگەڵ هاتنی جۆ بایدن بۆ ئیدارەی ئەمریکا، تورکیا لە هەرکاتێک زیاتر ترسی لێنیشتووە کە پەیوەندییەکان خراپتر بن، چونکە بایدن رابردوویەکی باشی لەگەڵ ئەردۆغاندا نییە، بۆیە ئێستا ئەردۆغان ئاڕاستەی قسەکانی گۆڕیوە و هەڵی نزیکبوونەوە دەدات.\nرەجەب تەیب ئەردۆغان سەرۆک کۆماری تورکیا لە ڤیدیۆیەکدا کە بەبۆنەی کردنەوەی تەلەفیزیۆنی (TASC TV) تۆماری کردووە باس لە پەیوەندییەکانی نێوان وڵاتەکەی و ئەمریکا دەکات و ئامادەیی وڵاتەکەشی بۆ چاککردنەوەی پەیوەندییەکان دەخاتەڕوو.\nئەردۆغان لە قسەکانیدا دەڵێت، لە ماوەی رابردوودا چەند کێشەیەک کەوتنە نێوان تورکیا و ویلایەتە یەکگرتووەکانی ئەمریکا، بەڵام لە ئێستادا هەوڵ دەدەن لەگەڵ ئیدارەی نوێی ئەمریکادا کێشەکانیان چارەسەر بکەن.\nسەرۆک کۆماری تورکیا ئاماژەی بەوە کرد، سودە هاوبەشەکانی نێوان تورکیا و ئەمریکا لە ناکۆکییەکانیان زیاترە، لەبەر ئەم هۆیە، "دمانەوێت هاوبەشییەکانمان لەگەڵ ئیدارەی نوێی ئەمریکادا بەهێزتر بکەین و ئەمەش لە روانگەی سودەوە."\nئەردۆغان باسی لەوەش کردووە، ئەوەی لەسەر شانی تورکیایە بۆ هاوبەشی ستراتیژی و رێککەوتن بەشێوەیەکی گونجاو ئەنجامی دەدات.\nسەرۆک کۆماری تورکیا لە درێژەی وتەکانیدا تیشکی خستە سەر ئەوەی، لەسەر بنەمای سود و بەرژەوەندی هاوبەش، پەیوەندی نێوان هەردوو وڵات بەهێز، بەرفراوان و ستراتیژییە.\nلەبارەی ناکۆکییەکانیش وتی، جار جار بۆچوونی جیاوازیش هەبێت، هاوبەشییەکان بەسەر ناڕەحەتییەکاندا سەرکەوتوون. هەردوولاش پێکەوە بەسەر تاقیکردنەوەکانی دۆستایەتی نێوانیاندا تێپەڕیون، بەتایبەت "لە بابەتی رووبەڕووبوونەوەی پەکەکە و درێژکراوەکانیدا ئەو هاوکاری و پێکەوە کارکردنەمان لە دۆستەکەمان لە ناتۆ (ئەمریکا) نەدی کە چاوەڕوانی بووین."\nسەرۆک کۆماری تورکیا نیگەرانی وڵاکەشی لەبارەی بابەتی رادەستنەکردنەوەی فەتحوڵا گویلەن لەلایەن ئەمریکاوە دەربڕی.\nئەردۆغان وتی، لە بابەتی رووبەڕووبوونەوەی تیرۆردا دەبێت هاوکاربن. پێویستە هەموو دەوڵەتان پێکەوە و بە هاوبەشی رووبەڕووی تیرۆر ببنەوە و ئاشتی و سەقامگیری جیهانیی بەدیبهێنن. بەتایبەت دوای کوژرانی ١٣ دیلی تورکیا چاوەڕێی هەڵوێستی هاوبەشیان لە دۆستەکانیان کردووە.\nئەم دوا لێدوانەی ئەردۆغان لەبارەی هەڵوێستی هاوبەش لەلایەن هاوپەیمانەکانی تورکیا، پەیوەندی بەوەوە هەیە کە ئەمریکا لە سەرەتاوە و لەسەر کوژرانی ١٣ دیلەکە سەرکۆنەی پەکەکەی نەکرد، ئەمریکا وتی، ئەگەر راستبێت پەکەکە ئەم دیلانەی کوشتووە سەرکۆنەی دەکەن.\nئەردۆغان جەختی کردەوە، وەک چۆن لە رابردوودا کردوویانە، لە داهاتووشدا لە ناوەوە و دەرەوەش لە رووبەڕووبوونەوەی تیرۆر بەردەوام دەبن.\nئەم نەرمونیانییەی ئێستای ئەردۆغان لە کاتێکدایە لە ماوەی چەند ساڵی رابردوودا ئەردۆغان بەردەوام هێرشی کردووەتە سەر ئەمریکا و بە پشتیوانی پارتی کرێکارانی کوردستان و شەڕڤانانی رۆژئاوای کوردستان تۆمەتباری کردوون.\nمکوڕی پارتی دیموکراتی ئەمریکا لەسەر پرسی دیموکراسی لە جیهان و پێکهاتەی تیمەکەی بایدن بەتایبەت بوونی کەسانی وەک برێت مەکگۆرگ کە بەردەوام دژایەتی سیاسەتی تورکی کردووە، بەتایبەت بەرامبەر کوردانی سوریا، ئەردۆغانی ناچار کردووە بە هەر نرخێک بێت روو لە واشنتن بکاتەوە و زمانی دەربڕینی بەرامبەر ئەمریکییەکان بگۆڕێت.\nبینینی ئەردۆغان لەلایەن بایدنەوە بە تاکڕەو\nجۆ بایدن ماوەی هەشت ساڵ جێگری باراک ئۆباما بووە، لە نزیکەوە ئاگاداری کێشەکانی وڵاتەکەیەتی لەگەڵ تورکیا، ساڵی ٢٠١٦ بایدن سەردانی ئەنقەرەی کرد و لەگەڵ رۆژنامەنووسان، کەسانی ئەکادیمی و چالاکوانانی کۆمەڵگای مەدەنیدا کۆبووەوە و لەبارەی ئازادی بیروڕا و مافەکانی مرۆڤ پەیامی روونی ئاڕاستەی بەرپرسانی تورکیا کرد.\nمانگی کانونی دووەمی ٢٠٢٠ جۆ بایدن لە چاوپێکەوتنێکیدا لەگەڵ رۆژنامەی نیویۆرک تایمز ئەردۆغانی بە "تاکڕەو" تۆمەتبار کرد و وتی، بۆ ئەوەی بە ڕێگا دیموکراسییەکان ئەردۆغان دووربخرێتەوە، هاوکاری لایەنەکانی ئۆپۆزسیۆن دەکات. دوای ئەم لێدوانە ئەردۆغان و بەرپرسانی تورکیا رەخنەی توندیان لە بایدن گرت و بە دەستوەردان لە کاروباری ناوخۆی وڵاتەکەیان تۆمەتباریان کرد.\nئیدارەی نوێی ئەمریکا جیاواز لە ترەمپ سەیری بابەتی دیموکراسی دەکات و وەک کێشەیەکی گەردوونی لێی دەڕوانێت. ئەم ئیدارەیە پێی وایە بوونی سەرۆکە تاکڕەوەکان زیان لەم دیموکراسییە گەردوونییە دەدەن، بۆیە هەر نزیکبوونەوەیەکی ئەردۆغان لە تاکڕەوی رووبەڕووی کێشەی دەکاتەوە لەگەڵ بایدن.\nقەیرانی ئێس ٤٠٠\nیەکێک لە قەیران و کێشە گەورەکانی نێوان ئیدارەی ترەمپ و تورکیا کڕینی سیستمی بەرگری ئێس ٤٠٠ی روسی بوو لەلایەن ئەنقەرەوە، چاوەڕوانیش دەکرێت ئەم قەیرانە لەسەردەمی ئیدارەکەی بایدندا بەردەوامی هەبێت و تەنانەت گەورەتریش بێت.\nئەنتۆنی بلینکن وەزیری دەرەوەی ئەمریکا پێش دەستبەکاربوونی پەیامێکی توندی ئاڕاستەی تورکیا کرد، هۆشداریشی داوە لە نزیکبوونەوەی زیاتری ئەنقەرە لە مۆسکۆ.\nبلینکن لە دانیشتنی لیژنەی پەیوەندییە دەرەکییەکانی کۆنگرێسدا قسەی کرد و وتی، "هاوئاڕاستەیی و نزیکی هاوپەیمانێکی ستراتیژی، واتە بە ناو هاوپەیمانی ستراتیژیمان لەگەڵ روسیا کە یەکێکە لە رکابەرە ستراتیژییە گەورەکانمان، مایەی قبوڵکردن نییە."\nبەکارهێنانی "هاوپەیمانی بە ناو ستراتیژی" بۆ تورکیا پەیامێکی روون و ئاشکرای ئیدارەی نوێی ئەمریکایە بۆ تورکیا کە هەمان هەڵوێستی ئیدارەی پێشووییان هەیە دژی نزیکبوونەوەی ئەنقەرە لە مۆسکۆ، بەتایبەت ئەو بابەتانەی پەیوەندییان بە کڕینی سیستمی بەرگری ئێس ٤٠٠وە هەیە.\nبلینکن لە بەردەوامی قسەکانیدا ئاماژە بە سزاکانی ئیدارەی پێشووی ئەمریکا دەکات و دەڵێت، "تەماشای کاریگەریی سزاکانی ئێستا بۆ سەر تورکیا دەکەین، دواتریش بەپێی ئەوە بڕیار دەدەین ئایا پێویستە سزاکان زیاد بکەین یان نا."\nبلینکن دەربارەی رەفتاری تورکیا بە روون و ئاشکرایی قسەی کرد و هۆشداری بە تورکیا دا، "تورکیا لە زۆر ڕووەوە وەک ئەوەی پێویستە لەسەری، وەک هاوپەیمان رەفتار ناکات، ئەمەش بۆ ئێمە کێشەیەکی جددی، زۆر جدییە، لەم رووەوە چاو کراوەین."\nهاوکاری ئەمریکا بۆ رۆژئاوای کوردستان\nیەکێک لە گلەیی و ناڕەزایەتییەکانی تورکیا لە ئەمریکا، هاوکاریکردنی شەڕڤانانی رۆژئاوای کوردستانە، کە ئەنقەرە بە هەڕەشەی دەزانێت بۆ سەر ئاسایشە نەتەوەییەکەی، بۆیە لە چەند ساڵی رابردوودا یەکێک لە کێشە گەورەکانی نێوان هەردوو وڵات، بابەتی رۆژئاوای کوردستان بووە.\nخولوسی ئاکار وەزیری بەرگری تورکیا لە یەکێک لە چاوپێکەوتنەکانیدا باس لەوە دەکات، یەکێک لە کێشە گرنگەکانیان لەگەڵ ئەمریکییەکان بابەتی یەپەگەیە و تاکو ئەم کێشەیەش چارەسەر نەکرێت، ئاڵۆزییەکانی نێوانیان بەردەوام دەبێت.\nمەولود چاوشئۆغڵو وەزیری دەرەوەی تورکیاش لەم بارەیەوە وتویەتی، سیاسەتی هاوکاریکردنی یەپەگە لە ئیدارەکەی ئۆبامادا سەریهەڵدا کە بایدن تێیدا بەشدار بوو، چاوەڕوانی وڵاتەکەشی لە ئیدارەی نوێی بایدن ئەوەیە کە واشنتن لەم هەڵەیە بگەڕێتەوە و راستی بکاتەوە.\nمانەوەی داعش و گروپە توندڕەوەکان لە سوریا، وای لە ئەمریکا کردووە کە هاوکاریکردنی رۆژئاوای کوردستان بە پێویست بزانێت تاکو ئەم گروپانە بە بەهێزی نەگەڕێنەوە، بۆیە چاوەڕوان ناکرێت ئیدارەی نوێی ئەمریکا دەست لە هاوکاریکردنی رۆژئاوا هەڵبگرێت، تەنانەت لە چەند مانگی رابردوودا زۆرترین بڕی هاوکاری ئەمریکا بە شەڕڤانان گەیشتووە.\nلۆید ئۆستن وەزیری نوێی بەرگری ئەمریکا لە ئیدارەکەی باراک ئۆبامادا فەرماندەی ناوەندی هێزەکانی ئەمریکا بووە و بە یەکێک لە داڕێژەرانی سیاسەتی هاوکاریکردنی یەپەگە دادەنرێت.\nیەکێکی دیکە لە هۆکارەکان وەها دەکەن ئیدارەی نوێی ئەمریکا بەردەوامبێت لە هاوکاریکردنی رۆژئاوای کوردستان، بوونی برێت مەکگۆرگە لە ئیدارە نوێیەکەدا کە بە دژایەتی تورکیا بەناوبانگە.


’ ناتوانم هەناسە بدەم’\nهێشتا كاردانەوەكانی كوشتنی جۆرج فلۆیدی ڕەشپێست لەلایەن ئەفسەرێكی پۆلیسی ئەمریكاوە كۆتایی نەهاتووە و جگە لەناوخۆ، ڕوداوەكە گڕی لەتوڕەی جیهانیش بەرداوە، كەچی لەناوچەیەكی ویلایەتی ڤێرجینیای ئەو وڵاتە ئەفسەرێكی پۆلیس هەمان كردەوە دووبارە دەكاتەوە.\nكەناڵی Cnnی ئەمریكی بڵاوی كردەوە، لە ناوچەی ڤێرڤاكسی سەر بەویلایەتی ڤێرجینیای ئەمریكا گرتە ڤیدیۆییەكی ساتی هێرشكردنە سەر پیاوێكی ڕەشپێست بڵاو كراوەتەوە، تیایدا ئەفسەرێك بەناوی تایلەر تیمبرلیگ، پیاوێكی ڕەشپێست دەوەستنێنێت و بەدەمانچەی كارەبایی لێیدەدات و دواتر ئەژنۆی دەخاتە سەر ملی و ئەویش هاوار دەكات " ناتوانم هەناسە بدەم".\nلەكاردانەوەی ڕوداوەكەشدا و لەكۆنگرەیەكی ڕۆژنامەوانی، ڕۆسلەر جۆنیۆر، بەڕێوەبەرى پۆلیسى هەرێمەکە ڕایگەیاند، ئەو ئەفسەرە دەریخست کە سیاسەتی بەكارهێنانی هێزی پێشێل كردووە و تاوانی ئەنجامداوە و سوێندەكەی شكاندووە و پیرۆزی ژیانی مرۆڤایەتی فەرامۆشكردووە.\nوتیشی: " ئەو گرتە ڤیدیۆیە متمانەی خەڵكی بە ئەفسەرانی پۆلیس ناهێڵێت، نەك تەنها لەناو ڤیرڤاكس، بەڵكو لەسەرتاپای جیهاندا و ئەو كارانەش مایەی قبوڵكردن نین".\nلای خۆشیەوە، ستیڤ ت.دیسكانۆ، پارێزەر لەناوچەی ڤیرڤاكس ڕایگەیاندووە، ئەو ئەفسەرە سێ ساڵە لەپۆلیسی ناوچەكە كاردەكات و بەتۆمەتی دەستدرێژی و لێدان سێ تۆمەتی ڕووبەڕوو دەكرێتەوە تایبەت بەڕوداوەكە و ڕەنگە سزاكەشی بگاتە زیندانیكردنی بۆ ماوەى 36 مانگ.\nڕۆسلەر ئەوەشی ڕونكردووەتەوە، بەپێی یاسای بەركارەكان هەموو ئەو ئەفسەرانەی لەشوێنی ڕووداوەكە بوون لەكارەكانیان دووردەخرێنەوە.\nلەبارەی قوربانیەكەشەوە، ڕۆسلەر ئەوەشی ڕاگەیاندووە، لەنەخۆشخانەیەكی ناوچەكە چارەسەری بۆ كراوە و پەیوەندی بەدایكی ناوبراوەوە كراوە و لەوەش دڵنیا كراوەتەوە كە دادپەروەری لەڕوداوەكەدا دەچەسپنێرێت.\nخۆپيشاندەرانى ئەمريكا پەيكەرەكەى كۆڵۆمبسيشيان تێكشكاند و هەڵياندايە دەرياوە [ڤیدیۆ]


دەستەی بەڕێوەبەری ناوەندی پارتی دیموكراتی گه‌لان (هەدەپە) رایگەیاند، بەڵگەیان لەبەردەستدایه کە دوو هاوڵاتی کورد بەناوەکانی عوسمان شیبان و سەروەت تورگوت بە هەلیکۆتەر لەلایەن سەربازانەوە هەڵدراونەتە خوارەوە.\nله راگه‌یه‌ندراوێكدا دەستەی بەڕێوەبەری ناوەندی پارتی دیموكراتی گه‌لان (هەدەپە) بڵاویكرده‌وه: "نوێنەرانی دەسەڵاتی ئه‌نقه‌ره کە بە زمانی مافیا و چەتەکان قسە دەکەن، ڕژێمێکی تاوانیان دروست کردووە کە لە ساڵەکانی 90 مەترسیدارترە".\nباسی له‌وه‌شكردووه: لە ناوچەی شاخێی وان سەربازانی تورکیا هه‌ریه‌كه له عوسمان شیبانی 50 ساڵ و سەروەت تورگوتی 55 ساڵیان دەستگیر کرد و دواتر لە هەلیکۆپتەره‌وه هەڵدرانه خوارەوە، هەدەپە ئاشکراشی کردووه، کە بەڵگەی ئەوەش لە دەستی ئەواندا هەیە.\nلە ڕاگەیەنراوەکەدا ئەوەش هاتووه: "دەوترێت کە 10 رۆژ بەسەر ڕووداوەکە تێپەڕیوە، به‌رپرسانی حکومەت و دەسەڵاتی خۆجێی هیچ قسەیەکیان له‌وباره‌یه‌وه نەکردووە، ئەگەر تاوانەکە بە فەرمانی حکومەت ئەنجامدرابێت، بە دڵنیایی پێویستە حکومەت رونكردنه‌وه بدات".\nهه‌ده‌په ئه‌وه‌شی خسته‌ڕوو: ئەو کردەوەیە لە تاوانەکانی دژە مرۆیی ساڵەکانی 90 مەترسیدارترن، هوشداری داوه به‌و كه‌سانه کە گەل لەبەرانبەر هێرشەکانیان ناترسێت و سەریشی دانانەوێنێت، "تا ئێستاش هیچ کۆمەڵکوژی و کودەتایەک نەیتوانیوە خەباتی کورد بووەستێنێت. ئێوەش لەناو تاوان و ئەشکەنجەی خۆتاندا دەمێننەوە".\nسه‌باره‌ت به ته‌ندروستی دوو برینداره‌كه هه‌ده‌په رونیكردووه‌ته‌وه: له ئێستادا له ژێر چاره‌سه‌ریدان و "تاکە شتیش کە هێرشەکان بووەستێنێت خاوەنداریکردنە لە تێکۆشانی ئاشتی و ئازادی. لەگەڵ گەلانی تورکیا بەردەوامی بە تێکۆشانمان دەدەین".\nمیوانی سه‌رهێڵ: 381\nکۆی سه‌ردان: 21177194


لە حەوت پارێزگای کوردستانی باکوور ژمارەیەک تۆڵەسەندنەوە دژی سوپای تورکیا ئەنجامدرا - پرس میدیا\nHome سڵایدشۆو كوردستان هه‌واڵ هەواڵ لە حەوت پارێزگای کوردستانی باکوور ژمارەیەک تۆڵەسەندنەوە دژی سوپای تورکیا ئەنجامدرا\nلە حەوت پارێزگای کوردستانی باکوور ژمارەیەک تۆڵەسەندنەوە دژی سوپای تورکیا ئەنجامدرا\nپرس میدیا 9/14/2020 10:14:00 pm سڵایدشۆو, كوردستان, هه‌واڵ, هەواڵ,\nیەکینەکانی تۆڵەسەندنەوە ئەمڕۆ دووشەممە ١٤ی ئەیلولی ٢٠٢٠ لە راگەیەنراوێکدا ئاماژەی بەوەکرد، "لە حەوت پارێزگای کوردستانی باکوور زنجیرەیەک تۆڵەسەندنەوە دژی سوپای تورکیا و حکومەتی تورکیا ئەنجامدراوە".\n“چالاكیەكانی یەكینەكانی تۆڵەی شەهید عەلی شێر كۆنیا / شەهید زین ئامارا:\n١٠ی ئەیلول لە ناوچەی سور لە گەڕەكی گونەی ئیكی وێستگەیەكی دەداش بە چالاكیەك تەقینرایەوە.\n١١ی ئەیلول لە ناوچەی فارقین لە گەڕەلی باخچەلیئەڤلەر بە تەقەمەنی و چەك لەدژی ئۆتۆمبێڵێكی زرێپۆش چالاكی ئەنجامدرا.\nلە گەڕەكی شكەقی ناوچەی فارقین لەدژی ئۆتۆمبێڵی سەربازی كە لەناوچەكە دەگەڕا بە تەقەمەنی و فیشەكی هەوایی چالاكی ئەنجامدرا.\nچالاكی یەكینەكانی تۆڵەی شەهید سەما كۆچەر و شەهید دەستان هازۆ:\n١٠ی ئەیلول لە گەڕەكی ساغلكی ئێلح ئۆتۆبۆسێكی كۆمپانیای دیندار تۆریزم سوتێنرا، ئەو كۆمپانیا نۆكەرە كاری هێنان و بردنی سەرباز و پۆلیسی دەكرد، تا ئەو كارە بكات و ئاڵای تورك بە سەیارەكانیانەوە بێت، لەبەرانبەریان چالاكی ئەنجام دەدرێت.\n١١ی ئەیلول لەسەر ڕێگای نەخۆشخانەی ناوەندی ئێلح ئۆتۆمبێلێكی جۆری دۆبلۆی سپی كە دوژمن بۆ گوێگرتن بەكاری دەهێنێت، لەگەڵ كەلوپەلەكانی ناوی كە نرخەكەی دەگاتە سەد هەزار لیرە سوتێنرا.\nچالاكی یەكینەكانی تۆڵەی شەهید سینان گارزان:\n٩ی ئەیلول لە ناوچەی پیشەسازی تەتوان لەدژی ككارگەیەكی فاشیستە نۆكەرەكان چالاكی ئەنجامدرا.\n١١ی ئەیلول لە گەڕەكی كارشیاكای تەتوان لەدژی جاشێكی چەتەكی فاشیست بە تەقەمەنی چالاكی ئەنجامدرا.\nچالاكای یەكینەكانی شەهید كورتای فەڕاشین و شەهید نوودا:\n١٢ی ئەیلول لە گەڕەكی سخكێ بازرگانەكانی ماددەی هۆشبەر و بەكارهێنەرانی ماددەی هوشبەر سزادران.\n١٠ ، ١١ و ١٢ ئەیلول لە گەرەكی شافاكی ناوچەی ڕیگای ئارمووس لەدژی پۆلیسی دوژمن كە هەوڵیان دەدا ڕێگاكە كۆنتڕۆڵ بكەن یەكینەكانمان سێ ڕۆژ لە دەڤەرەكە لەدژی پۆلیس شەڕیان كرد و ڕێگایان نەدا پۆلیسەكان بچنە ناو گەڕەكەكە.\n١٣ی ئەیلول لە گەڕەكیی سخكێ وێستگەیەكی كۆمپانیایەكی جی ئێس ئێم سوتێنرا.\nچالاكی یەكینەكانی تۆڵەی شەهید هەڵمەت / شەهید ئارین میركان:\nلە ئیستەنبوڵ ٩،١٠،١١ و ١٢ی ئەیلول لە گەڕەكەكانی ئەو شارە ١٧ ئۆتۆمبێڵ سوتێنران.\n١١ی ئەیلول لە سوڵتانبەیلی پێشانگایەكی جلوبەرگ لە باڵەخانەیەكی ٣ نهۆمیدا و بارهەڵگری كۆمپانیایەكە سوتێنران.\n١١ی ئەیلول لە گوزەلباخچە بازرگانەكانی ماددەی هوشبەری ئاكەپە و مەهەپەی فاشیست سزادران، جایخانەیەكیش كە قوماری تێدادەكرا، لەناوبرا.\nلە گەڕەكەی ناوەندی باڵەخانەیەك كە كاری نابەجێی تێدا دەكرا لەلایەن یەكینەكانی ئێمەوە بە تەقەمەنی ئاگاداركرایەوە.\nیەكینەكانی شەهید ئەسمەر كینار\n١٢ی ئەیلول لە ناوچەی ئاكدەنیز ئۆتۆمبێلێكی بەڕێوەبەرایەتی كارەبا جۆری مستربۆشی سوتێنرا.\nتاگەکان # سڵایدشۆو # كوردستان # هه‌واڵ # هەواڵ\nBy پرس میدیا at 9/14/2020 10:14:00 pm\nLabels: سڵایدشۆو, كوردستان, هه‌واڵ, هەواڵ\nسڵایدشۆو كوردستان هه‌واڵ هەواڵ


د. کوردۆ عەلی، هاوبیرێک لە هزر و پەیڤ ... هەڵۆ بەرزنجەیی (2)\nمردن، بۆخۆی چەند بەدفەساڵ و باسێکی تفتوتاڵە، ساتێ تارمایی رەشی دێ و لە ناوادەدا، بێ بەزەییانە و دڵڕەقانە، چەشنی ئاژەڵێکی دڕندە، چنگ لە گیانی ئازیزێکمان گیر دەکات، و دەپێچێتەوە و ئاودیوی وێستگەی پاش ژیانی دەکات و، رێی گۆڕستانی ڕەش و تاریکی پێدەگرێتەبەر، ئەو مەرگە نەفرەتییە، دێوزمەتر و دڵتەزێنترە. ژیان سەرچاوەی وزەبەخشی، بزواندن و چالاکی نواندن و نەسرەوتن و داهێنانە، بەڵام پڕ لە کۆسپ و بەردەڵان و دژوارییە.\nکەچی ژیان بە هەموو کۆسپ و تەگەرە و ناخۆشییەکانییەوە، چونکە هێشتا جێگای هیوا و ئاسۆی بەردەوامی تێدا ئاواڵەیە، مرۆڤ لەم ژینگەیەدا، هەمیشە ئارامبەخشتر و شادمانتر خۆی دەنوێ. ئەگەرچی مەرگ، هەموو تەگەرە و ئاستەنگەکان، ڕادەماڵی و گوایە هەواری پشووودانی، رۆحە، لێ هەر ئومێدکوژ و سەر و دڵگرە. هەواڵی کۆچی دوایی، برا و هاوبیری هێژام، کاک د. کۆردۆ عەلی، پەردەیەکی خەمناکی ئەو شانۆیەیە، کە مەرگی چەپەڵ بەرپای کردووە. ئەم مەرگە وادەی نەبوو، هاوبیر کوردۆ، گەلەک خەون و پرۆژەی، خزمەتکردنی خستبووە، بەردەم خۆی جێبەجێیان بکات. مەرگی نەگریس، چاوەڕێی نەکرد و پەلەی کرد، لە ڕفاندنی جەستەی ئەو هاوبیرە، جوامێرەمان.\nد. کوردۆ، نوسەر و وەرگێڕ و ئەکادیمیستێکی لێهاتوو و خاوەن قەڵەمێکی رەنگین و بیرێکی گەش و بەرزی کوردایەتی بوو. لە تەمەنی هەرزەکارییەوە، رێچکەی کوردایەتی دەگرێتەبەر و لە ریزەکانی، یەکێتی قوتابیانی کوردستان و کاژیک و پاسۆک دا بەشداری خەباتی سەختی بزاڤی نەتەوەیی، نەتەوە و خاکە داگیرکراو و دابەشکراوەکەی دەکات. وەک پێشمەر\nگەش، بە کردەیی بەشداریی شۆڕشی ئەیلول دەکات و بە کارایی بەردەوام دەبێت لە خزمەتکردندا. دواتر لەبەر زوڵم و زۆرداری دەسەڵاتی داگیرکەریی عێراقی، ناچارانە، پەڕاگەندەی ئەوروپا دەبێت و لە وڵاتی نەمسا، دەگێرسێتەوە. لەوێش دەسبەجێ هاوبیرەکانی دەدۆزێتەوە و کەڵکەڵەی دامەزراندنی رێکخراوێکی خوێندکاریی دەکەوێتە سەرییەوە. چونکە ئەودەم، دەرەتان نەبوو، بەناوی حیزبەوە، کاری فەرمی بکرێ. هاوکات، هاوبیر کوردۆ بەرپرسی لقی ئەوروپای پاسۆک، دەگرێتە ئەستۆیی و دڵسۆزانە و خەمخۆرانە، دەکەوێتە کارکردن، بۆ راپەڕاندنی ئەرکەکانی. لەتەک ئەمانەشەوە، بۆ درێژەدان بە خوێندن و باشتر خۆ چەکدارکردن بە زانست و خوێندن و فێربوون، دەبێتە خوێندکار. عەشقە گەورەکەی بۆ زمان و ئەدەبی کوردی، پاڵی پێوەدەنێ، ئەم ڕشتەیە هەڵبژێرێ تا لە ساڵی ١٩٩٢ دا دکتۆرانامەکەی بەناوی (هەندێ بابەتی وشەسازیی کوردی) لە زانستگەی سالزبورگ بەدەست دێنێ. ئەم کتێبە بەزمانی ئەڵمانی لە لایەن ئینیستیتوتی کوردی لە بەرلین چاپ و بڵاوکراوەتەوە.\nساڵی ١٩٨٠، بەهاوکاری هەندێ لە هاوبیرەکانی، رێکخراوی خوێندکارانی سۆسیالیستی کورد لە ئەوروپاـ سۆکسە، دادەمەزرێنێ و دەبێتە سکرتێری تا ساڵی ١٩٨٥، کە دابڕان لە ریزەکانی سۆکسەدا دروست دەبێت. خوێندکاری کورد، وەک ئۆرگانێکی ئەو رێکخراوە دەردەکات . بە نووسین و وەرگێڕان و بابەتی جۆراوجۆر، دەستڕەنگینی خۆی لەم بوارەدا، دەنەخشێنێ. دوای دابڕانەکەی ١٩٨٥، نێو ریزەکانی سۆکسە و ئیدی لەکاری رێکخراوەیی دوور دەکەوێتەوە و خۆی بۆ نوسین و لێکۆڵینەوە و وەرگێڕان تەرخان دەکات.\nـساڵی ١٩٨٤، ساتێ بەرەو هەندەران هاتم، سەرکردە و رابەرمان، گیانبەختکردوو، کاک ئازاد مستەفا، ناونیشانی هاوبیر کوردۆ لە نەمسا و هاوبیر شێرکۆی لە سوید، دامێ، بۆ پەیوەندی کردن بە ریزەکانی پاسۆک و سۆکسەوە. هێشتا لە ئێران بووم، دوو هاوبیرم لەگەڵدابوون، دوو برا بوون. هاوبیر هۆشیاری وەستا رەشید وفەرەیدونی برای. رەوانشاد هوشیار کوڕی گەڕەک و هاوتەمەن و هاوڕێشم بوو، پاسپۆرتی نەهەبوو. بەدوای چارەسەرێک دا دەگەڕاین، تا کاروبارەکانی ساز بدات. دەرفەت نەما. هەواڵمان زانی کە بە داوەتنامەی وڵاتێ، دەتوانێ لە ئێران لیزەپاسێ دەربێنێ، ئەمە پاسپۆرتێکە بۆ یەک گەشت دەخوات. منیش ئەوەم لا درکاند، پێم، کە ناونیشانی هاوبیر کوردۆم لایە، بەڵکو هاوکاریمان بکات. هەروا بوو، بەناوی خۆمەوە، وەک هاوبیرێک، لەبەر رۆشنایی قسەکانی کاک ئازاد دا، نامەیەکم بۆ نووسی و دۆخەکەم بۆ روونکردەوە، کەوا پێویستمان بە داوەتنامەیەکە. نامەم ناردوو. ماوەیەک بەسەر چوو، وەرام نەبوو. من و فەرەیدون، لەبەرئەوەی پاسپۆرتی خۆمان پێ بوو، بە دوومانگ و شتێ رزگارمان بوو، دەرچووین بۆ سوریا. هۆشیار لە ئێران مایەوە. دواتر ئاگاداری کردم، کەوا کاک کوردۆ، داوەتنامەکەی بۆ ناردووە و زۆربەی کارەکانی ئەنجام دا، بەڵام لە کۆتاییدا پەشێمان بۆوە و گەڕایەوە بۆ کوردستان و نەهات بۆ ئەوروپا. کاک کوردۆ، بێ ئەوەی من بنسێ، هەڵسابوو، بە ڕاپەڕاندنی کارەکە، باوەڕم وایە، ئەمە بەڵگەیەکی جوانی، دڵسۆزی کاک کوردۆیە. دواتریش کە گەشتمە ئەڵمانیا، وەک کارێکی رێکخستنی، دەبوو، بە نامەیەک داوای ئەندامێتی لە رێکخراوی سۆکسەدا، بکەم. نامەم نووسی و هاوبیر کوردۆ، وەک سکرتێر، وەرامێکی هێجگار بەپێز و هەستبزوێنی دامەوە. کوردییەکی رەوان و پاکژ، داڕشتنێکی ئەدەبی باڵا و دەستەواژەو و ڕستەی بەجۆش . رەنگە لەو رۆژانەدا، بەتایبەت، رۆژانی کەمپ و چاوەڕوانی، بۆ ماوەیەک رۆژانە، چەندین جار دەمخۆندەوە و چێژم لێ وەردەگرت.\nـ دوای دابڕانەکەی ١٩٨٥، لەگەڵ هاوبیران بەتایبەت رەوانشاد کاک شەماڵ و هاوبیر پشکۆ، بڕەک سارد بوو. لێ من، لەگەڵیدا هەر لەسەر پێوەندی دا بووم. بڵاوکراوەکانی پاسۆک و سۆکسەم بۆ دەنارد. ئەویش هەڵوێستێکی هاوبیرانە و خۆشەویستانەی بەرامبەر بە ئێمە نیشان دەدا. جارێکیان، بە بۆنەی گیانبەختکردنی هاوبیری هێژامان، کاک جەلالی حاجی حسین کەلۆشەوە، بابەتێم لە خوێندکاری کوردا نووسیبوو. گەلێک بەم هەڵوێستە، شادمان بوو. دوایی خۆیشی، بابەتێکی بۆ ناردین. هەروەها، بە بۆنەی مەرگی فەیلەسوف کارل پۆپەرەوە، بابەتێکی دوورودرێژم، لەسەر ژیان و بەرهەمەکانی بڵاوکردبۆوە. بە نامەیەک دەستخۆشی لێ کردم و وتی ئەوەی من گەرەکم بوو بیکەم، تۆ ئەنجامت دا. جارێکی دیکەش، لە خوێندکاری کورددا، وتارێکی رەخنەییم لەسەر کاک مەلا بەختیار نووسیبوو، کە لە نووسینێکدا ئاماژەی بە کتێبەکەی گیانبەختکردوو، فازیلی مەلا مەحمود دابوو. کاک مەلا بەختیار زمانی ئەڵمانی نازانێ، ئەم باسکردن و ئاماژەپێدانە و کۆپلە لێ وەرگرتنەی لە کوێوە هێناوە؟. تومەز، هەموو لە کارە نایابەکەی هەڵسەنگاندنی ئەو کتێبە، کەلەلایەن کاک کوردۆوە، نوسراوە وەرگرتبوو، لێ پێی شەرم بوو، ناوی کتێبەکەی کاک کوردۆ وەک سەرچاوە بەرێ. لەسەر ئەمەش دەستخۆشییەکی هاوبیارانەی لێ کردم.\nپێوەندیمان تا دەهات بەهێزتر دەبوو. لە راوێژێکی کورتدا لەتەک هاوبیر شەماڵ دا، وتم هەوڵ دەدەم کاک کوردۆ، داوەتی بەرلین بکەم، ئەو دەم هاوبیر پشکۆ لە کوردستان بوو. وتم داوا لە کاک محەمەد پێنجوێنی، سەرۆکی ئینیستیتوتی کوردی لە بەرلین دەکەم، سەمینارێکی بۆ ساز بکەن. مامۆستا پێنجوێنی، خەمخۆرانە، کارەکەی ئەنجام دا و، کاک کوردۆش زۆری پێ خۆش بوو، هاتە بەرلین. لەتەک هاوبیر شەماڵی هەمیشە زیندوودا، چووینە پێشوازی. ئیدی هەردوو وەک گوڵ بەدیداری یەکتر شاد بوونەوە و بە عەشقێکەوە ئامێزی یەکتربوون، هی وەسفکردن نییە. کۆڕێکی سەرکەوتووانەی لە زمان و بارودۆخی سیاسی لە کوردستان ئەنجام دا و پاشان گفتی ئەوەمان لە پێنجوێنی و کاک حسین کارتال، وەرگرت، دکتۆرنامەکەی بۆ چاپ بکەن. ئەوە بوو داوتر بۆیان چاپ کرد. هاوبیر چەند رۆژێ لامان مایەوە و گەلێ راز و نیازی هاوبیرانە و برایانە و خۆشەویستانە ئەنجام دران. یەکێ لە خۆشترین باسەکان، ئەوە بوو، دێرینی خێزانم سەروپێیەکی شاهانەی ئامادە کردبوو. یەکەمجاریشی بوو، زۆر دەترسا بەدەستییەوە دەرنەچێ. کەچی خۆشبەختانە، زۆر نایاب وو. دوای ئەوەی نۆش کرا، هاوبیر کوردۆ، رووی کردە شەهرەزادخانی خێزانی کاک شەماڵ، کە بە تەمەن لە دێرینی خێزانم گەورەترە، بە گەرمی کەوتە پەسەندانی سەروپێکە و دەستخۆشی لێ کرد، بۆ ئەو خواردنە نایابە. شەهرەزادخان هاتە وەرام و وتی: دێرین ئامادەی کردووە و دەستی ئەو خۆش بێت. هاوبیر کوردو، بەخۆیدا چووەوە و رووی دێرین و داوای لێبووردنی کرد و وتی باوەڕم نەدەکرد، ئەم خواردنە نایانە، دەستکردی تۆ بێت، بەراست خۆت کردووەتە. وەرامی بەڵێێ وەرگرتەوە. ئیدی بەگەرمی سوپاسگوزاری راگەیاند و ئێمەش بڕەک گاڵتەوگەثمان لەسەر بابەتەکە کرد.\nبوونی هاوبیر کوردۆ لە نێوانماندا، هەلێکی باش بوو، منیش ئەو دەرفەتەم قۆستەوە، بۆ خوێندکاری ژمارە٢٤/٢٥، ساڵی ١٩٩٧، چاوپێکەوتنێکی کراوەم لەتەکیدا ئەنجام دا. ئەویش بە خۆشییەوە، کارەکەی پەسەن کرد و بڵاومان کردەوە.\nـ دوای هاتنی یەکەمی، بە ناوی ـ سۆکسەـوە، کۆڕێکی شیعریمان بۆ شاعیری گەورەی کورد، مامۆستا پەشێو سازدا. ئاگاداری کاک کوردۆشم کردەوە. زۆر بە خۆشییەوە هەواڵ و چالاکییەکەی پەسەند کرد و هات و بەشداری کۆڕەکە بوو. خۆیشی هاورێی و خۆشەویستێکی نێزیکی مامۆستا پەشێو بوو. هاوبیر بەختیار شەمەیی لە هۆڵەنداوە و کۆمەڵێ هاوبیری دیکە لە شارەکانی ئەڵمانیاوە هاتبوون. چەند رۆژێکی تژی لە گفتوگۆ و باس و خواستی کوردانەمان پێکەوە بەسەر برد. بەم پێیە، تا دەهات باشتر لێک نێزیک دەبووینەوە. هاوبیر کوردۆ، بەردەوام بەرهەم و بڵاوکراوەکانی خۆی بە رێزەوە بۆ دەناردم. شایانی ئاماژە پێدانە، کەوا شێت و شەیدای نووسینەکانی زانای گەورەی ترک، سمایل بێشکچی بوو، مەراقی بوو یەک بە یەکیان، بکاتە کوردی. لام وایە بڕەکیش پێیانەوە سەرقاڵ بوو. رەنگە نەخۆشییە سەختەکەی، رێگریی لە ئەنجامدانی ئەو پرۆژەی نازدارەی گرتبێت.\nدوای ڕاپەرینی١٩٩١، لە باشوری کوردستان، هەلومەرجی نوێی هاتەوە ئاراوە، دەرفەتی گەڕانەوەی بۆ ساز بوو، بڕیاری دا بگەڕێتەوە تا بتوانێ، لە زانکۆکانی کوردستان دا، راستەخۆ بەشداری خزمەتکردن بکات. دوای گەڕانەوە لە زانکۆی سلێمانی، دەستبەکار بوو، کرا بە راگری کۆلیژی هونەر. لەوێش خزمەتێکی بەرچاوی بە خوێندکاران کرد.\nـ ساڵی ٢٠٠٦، بۆ کۆچی دوایی باوکم چوومەوە بۆ کوردستان. دوای ١٧ رۆژ، مردنی دایکیشمی بەسەردا هات. . . کاک کوردۆ، لەتەک نوسەر و وەرگێڕی ناوداری کورد، مامۆستا حەمە کەریم عارف دا، هاتن بۆ لام و خۆشەویستی و ئەمەکی خۆیان نیشان دا.\nـ هەرجارێ چووبێتمەوە کوردستان، سەردانم کردووە. یەکێ لە جارەکان دوو ژمارەی گۆڤاری دێر شپیگل و هەندێ بڵاوکراوەی ترم بە دیاری بۆ برد. جارێ لە جارەکان، رێکەوت وابوو، هاوبیر بەختیار شەمەیی و هاوبیر ئاراس وەلیش لە سلێمانی بوون. پێشنیازی سەردانێکی کاک کوردۆم کرد. هەردوو بە خۆشییەوە، وەریان گرتوو، چووین بۆ زانستگە بۆ لای، زۆری پێ خۆش بوو، بەتایبەت بە دیداری کاک ئاراس، کە دوای دابڕانەکەی ١٩٨٥، یەکتریان نەدیبوو. زۆری کرد، داوەتمان بکات. ئەوەبوو، داوەتێکی شاهانەی رێکخست و پێشنیازی کرد، کەوا کاک د. حوسەین عەزیز، شێخ حسینی هاوبیر لەگەڵ خۆیدا دێنێ. ئێمەش خۆشحاڵ بووین. هەر لەو چێشتخانەیەی دانیشتبووین، رەوانشاد و هەمیشە زیندوو، هاوبیر کاک عومەر شەمەییشی، لێ بوو. ئەویش هات، تاوێ بە هاوبیر کوردۆوە سەرقاڵ بوو. ساتوکاتێکی بەتام چێژمان بەسەر برد. گفتوگۆیەکی جددیش لەنێوان کاک ئاراس و د. حوسەین دا سازبوو.\nدوای ئەم دیدارە، ئیدی هەرجارێ دەچوومەوە کوردستان، دزاودز دەکەوتم لەگەڵ هاوبیر کوردۆدا، ئەو ئەوکاتانە، گەشتی دەرەوەی وڵاتی بەمەبەستی چارەسەر دەکرد. هەتا ئەم دواییانەش، بەردەوام مەراقم بوو هەواڵی بزانیم. تا هەواڵی مەرگییم لە رێی هاوبیر پشکۆوە بیست و جزەی نا بە جەرگمەوە و دڵی گوشیم و چەند تنۆکێ ڕندوکی پێ هەڵوەراندنم. بەراستی کۆستی ئەم هاوبیرە ئازیزە، بەلامەوە زۆر بە ژان و ئازارە . کاک کوردۆ، کەسێکی بەئەمەک و خۆش مەجلیس بوو. لەیەکەم نیگایدا، هێندە ئێسکسووک و رۆح شیرین، بوو لەیەکەم نیگادا، دەچووە دڵەوە. هاوبیر کوردۆ، رۆشنبیر و کوردیزان و وەرگێڕ و رەخنەگرێکی بەتوانا و دەستڕەنگین بوو. بەدەم ئەو ئازارە سەختەوە، کە بەدرێژایی ساڵانێکی زۆر، یەخەی گرتبوو، کۆڵی لە خزمەتککردن، نەدەدا و بەرهەمی پێشکەش دەکردین و لە کار و تێکۆشان و خزمەتکردن، لە بوارە جۆراوجۆرەکاندا درێخی نەکردووە.\nبەرهەمەکانی، ئەوانەی لای من هەن هەندێ لەوانەی دیکە، کە ئاگادارم لێیان، وا بە کورتیی پێشکەشتان دەکەم:\n١ـ کوردستان و شۆڕشەکەی د. جەمال نەبەز و. لە ئاڵمانییەوە کوردۆ عەلی لە بڵاوکراوەکانی رێخکخراوی سۆکسە. ١٩٨٥\n٢ـ سۆڤیەت و بزووتنەوەی نیشتمانی کورد، هەڵسەنگاندنی دکتۆرنامەی فازیلی مەلا مەحمود سالزبورگ ١٩٨٦\n٤ـ مێگەل. یەڵماز گیونەی و. لە ئاڵمانیەوە کوردۆ عەلی سالزبورگ ١٩٨٩\n٦ـکۆمۆنیزمی ئەوروپایی، ڤۆلڤگانگ لیۆنهارد و. لەئاڵمانییەوە کوردۆ عەلی سالزبورگ ١٩٩٠\n٨ـ ئاغا و شێخ و دەوڵەت، مارتین ڤان برونەسن و. لەئاڵمانییەوە کوردۆ عەلی دوو بەرگ بنکەی چاپەمەنی رۆژ/سوید ١٩٩٦\n٩ـ یەک هەڵووژە و هەزار هەڵووژە، سەمەدی بیهرەنگی، و. لە فارسییەوە کوردۆ سالزبورگ ١٩٨٩، چاپخانەی ئارارات و لەلایەن نووسینگەی تاراوە بڵاوکراوەتەوە.\n١٠ ـ نووسەری هێژای تورک سمایل بێشکچی و تێڕوانینێکی زانستانە لە مەسەلەی کورد. سالزبورگ ١٩٩٢\n١١ـ هەندێ بابەتی وشەسازیی زمانی کوردی بە ئەڵمانی دکتۆرنامەکەی زانستگەی سالزبورگ ١٩٩١/١٩٩٢، ئەم بەرهەمە ئینیستیتوتی کورد لە بەرلین بۆی چاپکرد.\nـ کردار و کات ڵە زمانی کوردیدا مامۆستای کورد ژمارە ٢٤/٢٥، ١٩٩٥\nـ خاڵۆ ئاو لە دنگدا دەکوتێ مامۆستای کورد ژمارە ٧، ١٩٨٩\nـ بزووتنەوەی کوردایەتی لە نێوان لێژەنی سەربەخۆیی و گێژەنی ئۆتۆنۆمیدا، گۆڤاری باسکار، ژمارە ١/١٩٨٩\nـ رەشۆ ئاغا(چیرۆک)، بەکر ییڵدز، و. لە ئاڵمانییەوە مامۆستای کورد، ژمارە ٢٦ی ١٩٩٥\nـ چاوپێکەوتنی خوێندکاری کورد، ژمارە ٢٤/٢٥ی ١٩٩٧\nهاوبیر د. کوردۆ. لە ٢٠/٢/١٩٥٠. دا لە قەرەداغ لە دایک بووە و لە ١٦/١٢/٢٠١٦، بە نەخۆشیی، لە شاری سلێمانی، کۆچی دوایی دەکات. راستە ئەم رۆڵە دڵسۆز و بەئەمەک و قەڵەم رەنگین و رێباز پیرۆز و بیرگەشە، بە جەستە لەنێوماندا نەماوە. لێ یاد و یادگار و پەیڤ و خەبات و خزمەت و نووسین و بەرهەمەکانی بۆ هەتا هەتایی، لای ئێمەی هاوبیران و رۆشنبیریی و کتێبخانەی کوردی، بە زیندوویی و دەمێنێتەوە.\nئاهورامەزدا، بە میهر و دلۆڤانی خۆی بیپارێزێ و گڵکۆی چراخان و پڕ لە گوڵاو بێت. هەزاران هەزار جار رەوانیشاد بێت و هاوبیر کودۆی زێدە ئازیز و خۆشەویستمان.


Diplomatic Magazine | بۆچی کۆرۆنا لە عێراق و کوردستان مەترسیدارترە؟\nبۆچی کۆرۆنا لە عێراق و کوردستان مەترسیدارترە؟\nبە داخەوە دۆخەکە مەتریسدارە و لە خراپەوە بۆ خراپترین دەچێ. [...] ئەمەش ئەوە دەگەیەنێ کە پەتاکە کۆنترۆڵ نەکراوە، بەڵکو لە بڵاوبوونەوەدایە، وەزیری تەندروستی هەرێمی کوردستان وا دەڵێت.\nژمارەی تووشبووان لە هەرێمی کوردستان بە ڤایۆسی کۆڤید١٩، بە پێی ئاماری فەرمی ١٢٢٢؛ ٤٤٨ نەخۆشی چاکبوونەتەوە؛ و ٢٤ نەخۆشیش تا ئێستا بوونەتە قوربانی. لە عێراقدا ژمارەکان، ١٢٣٦٦ توشبووە و ٣٤٦ نەخۆش قوربانین.\nکە تووشی کۆڤید19 بوویت، بەئاگایت لەوەی کە تۆ شەڕی نەخۆشیەك دەکەیت، سەرتاسەری جیهان گیرۆدەی بووە و تا ئێستا زیاد لە ٤٠٠ هەزار کەسی کوشتووە. تا ئەمڕۆ و تا داهاتووەیەکی زانراویش، دەرمانی نیە.\nداڕمانی سیکۆلۆجی ئەو فشارە لەسەر نەخۆش، گەر چاككبووەوە، جارێ نەزانراوە. ڕەنگە دواتر دەربکەوێ.\n- لە کوردستان و عێراقدا سیستمی تەندروستی تەواو داڕماوە و شتێك بەناوی 'سیتمی تەندروست پارێزی گشت' نەك نیە، بەڵکو گۆڕاوە بە 'گەڕەلاوژەی تەندروستی'. بۆ نمونە لە هەموو کوردستاندا، نەخۆشخانەیەکی گشتی دەوڵەت، نیە، کە ئاستێکی بەرزی نێودەوڵەتی هەبێ. تا ئێستا لە کوردستاندا سیستمی ئەمبڵانس نیە. زۆرجار نەخۆش لە هۆکاری گواستنەوە و هەڵگرتن و داگرتندا، دۆخەکەی ئاڵۆزتر دەبێ. خۆ گەر ئێسقانی شکابێ، ئەو بێگومان، تەندروستی زۆرتر دادەڕمێ.\n- پێشینەی تەندروستی زۆر گرنگە لە چارەسەرکردنی تووشبووی کۆڤید١٩. ئەم سیستمە لە کوردستان و عێراقدا دانەمەزراوە. بە نمونەیەك ئایدیاکەم ڕوون دەکەمەوە. گەر من لەسەر شەقامێکی بەریتانیا بێهۆش کەوتم، تەنیا پێویست دەکات ناو و ئەدرەسم بزانرێ بۆئەوەی لە هەموو دەستگایەکی تەندروستیەوە 'پێشینەی تەندروستیم' ببینرێتەوە. من لێرە لەدایك نەبووم، بەڵام بۆ کچەکانم کە لێرە لەدایکبوون، ئەم پێشینەیە دەگەڕێتەوە بۆ ڕۆژی لەدایبوونیان. بۆچی پێشینەی تەندروستی گرنگە؟ بۆ نمونە ئەو کەسانەی نەخۆشی سنگیان لەگەڵدایە وەك ئەسما، دەبێ لە چارەسەری نەخۆشیەکەدا لەبەرچاوبگیرێ. نەبوونی ئەم پێشینە تەندروستیە، چارەسەری نەخۆشیەکە ئاڵۆزتر دەکات. بۆیە پێویستە 'سیستمی تەندروستی نیشتمانی' هەبێ. هەندێك جار نەزانینی پێشینەی تەندروستی، ژیانی نەخۆش دەخاتە مەترسیەوە، وەك ئەوانەی حەساسیتیان بە جۆرێك دەرمان هەیە. پێشینەی تەندروستی، تاڕادەیەکی زۆر، جۆری چارەسەر دیاری دەکات.\nپسپۆڕی تەندروستی لە دوای ١٩٩١ەوە کوردستان و لە دوای 2003ەوە عێراقیان بەجێ هێشتووە بە هۆکاری ئابوری، زوڵم، هەڕەشەکردن، سەرانە سەندن، تد. لە عێراقدا ژمارەیەکی زۆریان، بە هۆکاری نەزانراو، تێرۆر کران. ئەوانەش کە ماونەوە کەمیان نەبێ، مەبەستیان خزمەت بە گشت نیە، بەڵکو خۆدەوڵەمەندکردنە. گەر وا نەکەن، ناتوانن لە بازاڕدا بمێننەوە. دوورکەوتنەوەی ئەم پسپۆڕانە، کە ئەزمونی دەیان ساڵەیان هەبوو لە نەخۆشخانەی دەوڵەتدا، وەك مدینة الطب-ی بەغداد، سیستمی تەندروستی زۆرتر داڕمان. ڕەنگە ئێستا سەدان دکتۆری پایەبڵندی بەریتانی، بە ڕەگەز عێراقی بن.\n- هێنانی دەرمان لە دەرەوە، بەشێکی دانەبڕاوە لە گەندەڵی بەربڵاوی نێو دەسەڵات، هەم لە عێراق و هەم لە کوردستاندا. ستراتیجیەك و سیستمێك نیە، دەرمانێك بهێنێ کە پێداویستی ناوخۆیە و جۆریان نایابە. دەرمان بەشێکە لە بازرگانی حزبەکان بە مەبەستی دەوڵەمەند بوون - وەك زامەکانی سەرشانی زوحاك تێر خواردنیان بۆ نیە. ئەمە تاوانە بە هەموو پێوانەیەکی نێودەوڵەتی و ناوی بازرگانەکانیش ئەندامی بەرزی حزبەکانن و هەموومان دەزانین. کەسمان ناوێرین بیدرکێنین، چونکە مەترسین لەسە ژیانمان. ئەو بوێرانەش کە ناویان هێناون، ئێستا پاڵەوانی گۆڕستانن.\nلەبری دابەشکردنی زەویوزاری کشتوکاڵی بەسەر مەسئولە حزبیەکاندا، دەکرا ئاژەڵداری و کشتوکاڵ لەسەر ئەم زەویانە پەرەپێبداریە.


چەند ستایلێکی پیاوان کە کچان زۆر حەزیان پێیەتی و بەدڵیانە! - تۆڕی میدیایی خەڵک\nئەمەی خوارەوە چەند ستایلێکی پیاوانە کە کچان زۆر حەزیان پێیەتی و بەدڵیانە:\n– بەپیی توێژینەوەیەک سەلماوە کە خانمان ئەو کوڕانەیان لا سەرنجڕاکێشە کە چاویلەک لە چاو دەکەن.\n– هاوکات چاکوت و پانتۆڵ و بەتایبەتی چاکەتی شێوە V لایی خانمان زۆر سەرنج ڕاکێشە!\n– یەکێک لە کەرەستە سەرنج ڕاکێشەکان کە زۆرێک لە کوڕانی ئێستا پشتگوێیان خستووە کاتژمێری دەستییە!\n– هاوکات لەبەرکردنی کابۆی کلاسیکی هەڵبژاردەیەکی باشە!\n– پێڵاوی کەشخە و پاک یەکێکە لەو بەشانەی زوو سەرنجی دەخرێتە سەر!\nعێراق؛ لەماوەی دوو هەفتەدا زیاتر لە 900 تۆمەتبار دەستگیركران


پیاوێک لە مەریوان بە ئۆتۆمبێل ژنەکەی وەبەردا\n19:16 - 3 August 2021\nهەنگاو: ژنێکی لاوی خەڵکی مەریوان کە داوای جیابوونەوەی لە هاوژینەکەی کردبوو، لەلایەن هاوژیەنەکەیەوە وەبەر ئۆتۆمبێل درا.\nبەگوێرەی ڕاپۆرتی گەیشتوو بە ڕێکخراوی مافی مرۆڤی هەنگاو، کاتژمێر ٤ی ئێوارەی ڕۆژی دووشەممە ٢٠ی بانەمەڕی ٢٧٢١ (١٠ی مەی ٢٠٢١)، پیاوێکی خەڵکی مەریوان بە ناوی “ئەیووب ڕاه پەیکەر” هاوژینەکەی خۆی بە ناوی “سەبری یەزدانپەناه” تەمەن ٢٧ ساڵی بە ئۆتۆمبیلەکەی (پەیکان) کردووەتە ژێرەوە. سەبری سەر، دەست و لاقی شکاوە و دوای مانگێک مانەوە لە نەخۆشخانە چووەتەوە بۆ ماڵ باوک و دایکی خۆی.\nبە وتەی سەرچاوەیەکی ئاگادار، سەبری ئەو ڕۆژە بە مەبەستی جێبەجێ کردنی کاروباری جیابوونەوە سەردانی پارێزەرێکی کردبوو و لەکاتی گەڕانەوە بۆ ماڵەوە لەگەڵ دایکی و کچە چکۆلەکەی لەلایەن هاوژینەکەیەوە هێرشیان کراوەتە سەر.\nسەبری یەزدانپەناه لەوبارەوە بە هەواڵنێری هەنگاوی وت: “من چەند مانگێک بوو کە گەڕابوومەوە ماڵی دایک و باوکم و داوای جیابوونەوەم کردبوو. ڕؤژی یەکشەممە ١٩ی بانەمەڕ بررای هاوژینەکەم هاتووەتە ماڵمان و داوای کردووە کە دەست لە مافەکانم هەڵبگرم هەتا ئەیووب لێت جیابێتەوە. منیش قەبووڵم کردووە بە مەرجێک کە سەرپەرەستی کچەکەم بە من بدەن. بەڵام ئەو ڕۆژەی کە سەردانی پارێزەرمان کردووە ئەیووب ئەوەشی قەبووڵ نەکردووە و بنیش حازر بە قەبووڵ کردنی داواکانی ئەو نەبووم و گەڕاومەتەوە”.\nیەکێک لە نزیکانی بنەماڵەی یەزدانپەناه لەوبارەوە بە هەنگاوی وت: “ ئەیووب ڕاه پەیکەر سێ مانگ دوای ئەو تاوانە دەستبەسەر کراوە و دوای سێ ڕۆژ بە دانانی بارمتەی کەمی ٥٠ میلیۆن تمەنی ئازاد کراوە و بەردەوام هەڕەشە لە بنەماڵەی هاوژینەکەی دەکات.\nبە وتەی ئەم سەرچاوەیە، بنەماڵەی یەزدانپەناه لەماوەی ڕۆژانی ڕابردووفا سەردانی لقی چواری دادیاری مەریوانیان کردووە و بە دادوەرەکەیان وتووە لەبەرچی بەم بارمتە کەمە ئازادتان کردووە؟ دادوەر عەلی ڕەزا فارابیش لە وڵامدا وتوویە: “ئەوان ژن و مێردن، نابێ چاوەڕوانی ئەوەتان هەبێ کە لەسێدارەی بدەین”.\nسەبری یەزدانپەناه لە درێژەدا وتی ئەیووب لە ماوەی حەوتووی ڕابردوودا بەردەوام لە کۆڵانەکەی ئێمە دەسووڕێتەوە و ڕاستەوخۆ هەڕەشەی کوشتنم لێ دەکات و گیانم پارێزراو نیە.\nجێگای ئاماژەیە کە سەبری یەزدانپەناه لە تەمەنی ١٣ ساڵیدا ناچار کراوە کە مێرد بە ئەیووب ڕاه پەیکار بکات.


دادگای دێرەلوک 15 خۆپیشاندەری شیلادزێی سزادا\n03.07.2019 04:30 PM\nدادگای ناحیەی دێرەلوک لە پارێزگای دهۆک 15 هاوڵاتی ناحیەی شیلادزێی سزادا کە تۆمەتبارکرابوون بە بەشداریکردن لە سوتاندنی بارەگایەکی سوپای تورکیا و خۆپیشاندان لەو ناوچەیە.\nئه‌مڕۆ چوارشه‌ممه 3ى ته‌مموز دانیشتنێكى دادگا له ناحیه‌ى دیره‌لۆك ئه‌نجامدرا بۆ دادگاییكردنى 15 كه‌س له راگیراوانى رووداوه‌كه‌ى شیلادزێ و بڕیاری کۆتایی درا له‌سه‌ر كه‌یسه‌كانیان درا كه هه‌ر یه‌كه‌یان 100 هه‌زار دینار سزاى دارایی دران.\nهەروەها سەرجەم ئەو کاتەشی لە زیندان بەسەریان بردبوو بۆیان هەژمار دەکرێت بەپارە و بۆ هەر رۆژێکیش سێ هەزار دیناریان بۆ دیاریکراوە.\nپاش ئەوەی به‌هۆى بۆردومانى فڕۆكه جەنگیەکانی توركیا ژماره‌یه‌ك هاووڵاتی مه‌ده‌نى ناوچه‌ی ئامێدیی شه‌هیدكران له 26ى مانگى كانونى دووه‌مى ڕابردودا به‌شێك له هاوڵاتیانى ناحیه‌ى شیلادزێ خۆپیشاندانیان له‌دژى باره‌گاكانى سوپاى توركیا له‌و سنووره ئه‌نجامدا و هێرشیانكرده سه‌ر یه‌كێك له‌و باره‌گایانه و سوتاندیان و دواتر نزیكه‌ی 70 كه‌س له دهۆك و شێلادزێ له‌سه‌ر ئه‌و رووداوه ده‌ستگیركران كه به‌شێكیان ئازادكران.\nئەو 12 گەنجەی لای پارتی دەستگیر كرابوون ئازاد كران\nدهۆک؛ منداڵێک لەناو سەتڵێک ئاودا خنکا\nئاکرێ؛ لە روداوێکی هاتوچۆدا دوو منداڵ گیانیان لەدەستدا\nدهۆک خەڵاتی شاری ئاشتی جیهانی پێبەخشرا\nهەولێر‌و سلێمانی دێ هاتنا گازا سپی بو دهوكێ گیروكەن\nبەرپرسانی دهۆک؛ هونەرمەندان فەرامۆش دەکەن\nبەڵایەكی تر یەخەی ئاوارەكان دەگرێت


وڵامی كاك رێناس جاف\nدوكتۆر روئیا تلوعی\nدانیشتوانی رۆژهه‌ڵاتی كوردستان له ژێر سیبه‌ری ده‌سه‌ڵاتیَكدا ده‌ژین كه نه‌ته‌وه‌ی فارسی پێ مه‌زنه و باقی نه‌ته‌وه‌كانی چه‌وساندۆته‌وه. كوردستان خۆی له خۆیدا چوارپارچه كراوه، پارچه‌ی رۆژهه‌ڵاتیش دیسان چه‌ند پارچه كراوه و زۆر له شاره كوردنشینه‌كان له پارێزگاكانی ( آزربایجان غربی، كرمانشاه، ایلام، كردستان و لرستان) دابه‌ش كراون. به هۆی زمانی فه‌رمی كه فارسییه، هه‌رچی كورده له خوێندنی زمانی زگماكی خۆیان بێبه‌ش كراون و زمانی كوردی هه‌ر له په‌یڤ و قسه داماوه‌ته‌وه. هروژمی وشه‌گه‌لی فارسی بۆ ناو زمانی كوردی به چه‌شنێک بووه كه زمانی كوردی تووشی کێشه و گرفت كردوه. له سنه وای لێهاتوه كه نیوه‌ی وشه‌كان فارسیه. له كرماشان زۆر له كورده‌كان هه‌ر به كوردی قسه ناكه‌ن و له بیجار و قروه و... هه‌ر باسی مه‌كه چی به سه‌ر زمانی كوردی هاتووه.\nبه‌م هه‌موو به‌ڵا و کێشه و گرفته‌وه هێشتا دڵسۆزانێک هه‌ن كه ناهێڵن زمانه‌كه‌مان له‌ناو بچێت و یه‌كسه‌ر زمان و كولتوورمان بتوێته‌وه. ئه‌وانه به هه‌وڵی خۆیان فێری نووسینی زمانی كوردی بوون و به كوردی ده‌نووسن و به داخیشه‌وه ژماره‌یان زۆر كه‌مه. به جورئه‌ته‌وه ده‌توانـم بڵێم٩٩%ی پزیشك و دوكتۆر و ماسته‌ر و ئه‌ندازیار و پارێزه‌ر و مامۆستاكانـمان هه‌ر نازانن كوردی بخوێننه‌وه و بینووسن. خه‌تای ئه‌وانیش نیه. ئێمه هه‌ر له پۆلی یه‌كه‌م به زۆر فێری فارسی كراوین و ١٢ سال هه‌رچی ده‌رسه به فارسی خوێندوومانه. له زانكۆش هه‌ر به فارسی خوێندوومانه. ئیستاش زۆر له نووسه‌رانـمان هه‌ر به فارسی ده‌نووسن.\nبه پێی ئاماری نافه‌رمی نزیك ١٠ ملیۆن كوردمان له روژهه‌ڵاتی كوردستان هه‌یه. نزیك ۵ ملیۆن له‌مانه ژنن. له‌م ۵ ملیۆن ژنه ۵٠ ژنـمان نیه كه به كوردی بنووسێ . ئه‌و ۵٠ كه‌سه‌ش به هه‌وڵی خۆمان فێر بووین و هیچ خوێندنگه‌یه‌ك فێری كوردی نه‌كردووین. كه‌واته له هه‌ر ١٠٠٠٠٠ ژنی كوردی رۆژهه‌ڵات یه‌ك ژن به كوردی ده‌نووسێ. كاك رێناس جاف باشتـره بزانی هه‌ر ئه‌م یه‌ك له سه‌د هه‌زار ژنه‌ش به راستی خه‌باتێکی گه‌وره ده‌كه‌ن كه زمانی خۆیان ده‌پارێزن. رووی ده‌سه‌ڵاتی ئێران ره‌ش بێ كه نه‌یهێشتووه به شێوه‌ی زانستی و ئاكادمیك فێری زمانی خۆمان بیـن.\nزۆر ببوره كاك ڕێناس كه منیش وه‌ك زۆربه‌ی خانـم دوكتۆره‌كانی رۆژهه‌ڵاتی كوردستان هه‌وڵم نه‌داوه، هه‌ر پاره‌كانـم ببژێرم و ته‌نیا شتێک بۆم گرنگ نه‌بێ نووسیـن و زمانی زگماكیم و مافی ژنانی نه‌ته‌وه‌كه‌م بێ. نه‌مزانی به‌ڕێزت ئه‌وه‌نده دڵسۆزی زمانی كوردیت كه مافی نووسیـن و ئاخافتـن به‌م زمانه هه‌ر هی جه‌نابته و باشتـره منیش وه‌ك ٩٩٩٩٩ ژنه‌كه‌ی‌تر یا نه‌نووسم یا فارسی بنووسم نه‌كا سه‌ر له جه‌نابت بشێوێ!\nپێشتر به ناوی Pave ئیمه‌یلت بۆ كردم و هه‌مان ره‌خنه‌ت بۆ نووسیم. وڵامم دایته‌وه كه من له سه‌ر ئه‌و بڕوایه‌م كه « رابه» له‌وێدا ناوه (هێشتاش نه‌چوه بچێ؛ له خودی كاك ناسر ده‌پرسیـن؛ رابه چ ناو بێت، چ به مانای ڕاپه‌رین، هیچ له مه‌زنی ئه‌و په‌یامه كه‌م ناكاته‌وه كه ناسر به گوێی ژنان ده‌گه‌یه‌نێ.)\nسه‌باره‌ت به (سبك) بۆوه‌ی دڵنیا نه‌بووم ره‌وشت هه‌مان بگه‌یه‌نێ بۆیه هه‌ر خودی وشه فارسییه‌كه‌شم لای نووسی. ته‌نیا شتێک كه له به‌ڕێزته‌وه فێر بووم ئه‌وه بوو كه سبك واته شێواز سه‌باره‌ت به خۆراك من پێم وایه خۆراك فارسییه بۆیه وشه‌ی كوردی چێشتم بۆ داناوه. (موسیقی خوراك [غذای] روح است) جا كه بنووسی مۆسیقا خۆراكی رۆحه، خۆ هه‌مان فارسییه‌كه‌ت نووسیوه‌ته‌وه!\nسه‌باره‌ت به پێشگری دوكتۆر و هتد باشتـره بزانی من به شانازیه‌وه دوكتۆری زانستی تاقیگه‌م (له ژیاننامه‌كه‌شم نووسیومه ئه‌گه‌ر زه‌حـمه‌تی سه‌یرێکت به خۆت دابێ) و قه‌ت نه‌موتوه دوكتۆری زمانی كوردیم. بۆ شانازی به بڕوانامه‌كه‌م ده‌كه‌م؟ بۆوه‌ی به راستی ره‌نـجم بۆ کێشاوه؛ شانازی به بڕوانامه‌ی دوكتۆرا و ماسته‌ر و ئه‌ندازیار و هتدی هه‌موو ژنانی كوردیشه‌وه ده‌كه‌م، بۆوه‌ی هه‌تا ژنانی خوێنده‌وار و زانامان زۆرتربێ نه‌ته‌وه‌كه‌مان سه‌ربه‌رزتره. تا ئێستا به‌رده‌وام فارسه‌كان له فیلمه‌كانیاندا ژنانی كوردیان نه‌خوێنده‌وار و نه‌زان نیشان داوه، به‌ڵام به پێچه‌وانه‌وه نه‌ته‌وه‌ی ئێمه خاوه‌نی ژنانی خوێنده‌وار و زانای زۆره.\nداخه‌كه‌م كه جه‌نابت وشه‌ی «ئێمه» به «من» ده‌خوێنیته‌وه. له كۆتایی بابه‌ته‌كه‌دا نووسیومه: ئێمه رێگای له‌یلا قاسم و له‌یلا زانا و ژنانی رزگاریـخوازی دنیا درێژه پێ ده‌ده‌ین. بزاڤی رزگاریـخوازی نه‌ته‌وه‌یی ئێمه له بزاڤی رزگاریـخوازی ژنانـمان جیاواز نیه.\nكاك ڕێناس نووسیوته ئه‌وه‌نده‌م متمانه به خۆ هه‌یه كه خۆم ده‌به‌مه پاڵ ژنه شۆڕشگێری كورد «له‌یلا قاسـمی نه‌مر» و فیز زلانه خۆم به ئاڵا هه‌ڵگری ئافره‌تی كوردی رۆژهه‌ڵات له قه‌ڵه‌م ده‌ده‌م. له‌م باره‌یه‌وه چه‌ند سه‌رنـجم هه‌یه:\n1- له‌م نووسینه ٨ ره‌سـمی ژنی تێدایه، یه‌كیان منم.\n2- «ئێمه»، واتای «من» نیه.\n3- به‌ڵیَ متمانه‌م به خۆم هه‌یه و هه‌موو ئه‌و ژنانه‌ی كه له ژێرده‌سه‌ڵاتی ئێران خه‌ریكی خه‌باتیـن متمانه‌مان به خۆمان هه‌یه. ئه‌گه‌ر نه‌بوایه زه‌عیفه‌گه‌لی به‌دبه‌ختی ژێر زه‌بروزه‌نگ ده‌بووین كه نـموونه‌یان زۆره و چوار كه‌سی وه‌ك تۆش له سه‌ر پێویستی هه‌ستان و ڕاپه‌رینی ئێمه ده‌ینووسی و دڵی بۆ بێده‌سه‌ڵاتی و باوه‌ڕ به خۆنه‌بوونـمان ده‌سووتا .\n4- له‌یلا قاسم گیانی به‌خت نه‌كرد كه تاكه ژنی شۆڕشگێری كورد بمێنێته‌وه. گرنگ ئه‌وه‌یه ژنانی‌تری كوردیش هه‌مان ڕیبازی ئه‌و هه‌ڵبژێرن به‌ڵام به یه‌ك جیاوازییه‌وه، « له‌یلا قاسـمی زیندوو» بن .\n5- بزاڤی ژنانی كورد بریتی له یه‌ك ژن نیه كه هه‌ر ئه‌ویش ئاڵا هه‌ڵگر بێ. چاو بكه‌یته‌وه ژنانی چالاكی كورد ده‌بینی كه هه‌ركامیان به‌ش به حاڵی خۆیان خه‌ریكی خه‌باتن. به پێچه‌وانه‌ی بزاڤه كلاسیكه‌كانه‌وه، بزاڤی ژنان ڕێبه‌رێکی دیاری كراوی نیه. نیگه‌ران مه‌به، پانتاكه به‌ربڵاوه و جێگای هه‌موو ژنان ده‌بێته‌وه. گرنگ ئه‌وه‌یه ژنه كورد ڕاپه‌ڕێ و نه‌یه‌وێ كۆیله بێ .\n6- رایه‌كی‌تر زه‌حـمه‌تی خوێندنه‌وه‌ی ئه‌و بابه‌ته به خۆت بده به‌ڵام به بێ چاویلكه‌ی پیاو سالاری.\n7- سوپاس بۆ ره‌خنه‌كه‌ت (ئه‌و به‌شه‌ی كه به راستی ره‌خنه بوو.)


بە یەکخستنی تێکۆشانمان رژیمی کۆماری ئیسلامی بروخێنین – رادیو ده‌نگی ئازادی و یه‌كسانی\nبە یەکخستنی تێکۆشانمان رژیمی کۆماری ئیسلامی بروخێنین\nحەسەن رۆحانی رۆژی دووشەممە ١١ی رەزبەر لە کۆبونەوەی سەفیر و ڕەئیس دەفتەر و نوێنەرانی کۆماری ئیسلامی ئێران لە دەرەوەی وڵات قسەی کرد. هەر کەس ئەو بەشەی لە ڕاگەیەنەرەکاندا بڵاو بۆوە ببینێت ڕێژە و قوڵایی رووداری و بێشەرمی سەرانی ڕژیم لە ئاوەژوو کردنەوەی ڕاستیەکانی زیاتر بۆ دەردەکەوێت. ئەو دەزگای گەندەڵ و نەفرەت لێکراوی دیپلۆماسی ئێرانی بە دڵی خەڵک پیشاندا. رۆحانی وای دەرخست کە شکستی ئابڕوبەرانە لە موزاکراتی هەستەییدا سەرکەوتنێکی گەورە بووە بۆ کۆماری ئیسلامی و ئیدیعای کرد کە بە دوای لاچونی ته‌حریمه‌كاندا سەرمایە و تێکنولۆژی نوێ دەڕژێتە ئێرانەوە و ئابووری دەبووژێتەوە. ئەو جەختی لەسەر ئیدیعای موسبەت بوونی نرخی گەشە و کەم بوونەوەی تەوەڕوم کردەوە، بەڵام باسی لە ڕکودێکی وێرانگەر کە داوێنی ئابووری ئێرانی گرتوە نەکرد. رۆحانی بە چاوپۆشی لە قەیرانی ئابووری جیهانی سەرمایەداری و قەیرانی ساختاریی هەمە لایەنەی کۆماری ئیسلامی ئیدیعای کرد کە ئەگەر لە ساڵدا، ١٥٠ ملیارد دۆلار سەرمایەگوزاری بکرێت دەوڵەت ٨ لەسەد گەشەی پێش بینی کراو لە بەرنامەی شەشەمدا دەستەبەر دەکات. ئەو لەگەڵ ئەوەی رژیمەکەی کارنامەیەکی پڕ لە جەنایەت و ئێعدامی هەزاران زیندانی لەژێر به‌غه‌ڵ دایە، ئیدیعای کرد خوازیاری بەختەوەری ئینسانەکانە و نایەوێ تەنانەت یەک بێتاوان لە ناوچەکەدا بکوژرێت. رۆحانی هەروەها ئامادەگی رژیمی بۆ دروست کردنی هاوئاهەنگی لەگەڵ ستراتیژی وڵاتانی ئیمپڕیالیستی لە سوریە، یەمەن و بەحرین بە شێوەیەکی شاراوە و ئاخوندیانە دەربڕی. ئەم قسانە کە بەشێک لە بەرەنگار بوونەوەی خامنەیی و کەسانی دەوروبەری و کەسانی وەک محەممەد عەلی جەعفەری و بەناو دڵ نیگەرانەکان کرا زیاتر هەڵگری هەمان ئەو بەڵێنە بێ ناوەرۆکانە بوو کە سەرانی کۆماری ئیسلامی لە ماوه‌ی ٣٦ ساڵی رابردودا و لەوانە لەم ٢ ساڵەی دواییدا بە کرێکاران و خەڵکی زەحمەتکێشیان داوە.\nراستیەکەی ئەوەیە کە کۆماری ئیسلامی لەگەڵ قەیرانێکی قوڵی ئابووری بەرەو روویە و بە ورد بوونەوە لە ماهیەتێکی سەرمایەدارانە کە هەیەتی توانایی وڵامدانەوە بە داواکاریەکانی کرێکاران و توێژی هەژاری کۆمەڵگا و بەدیهێنانی باشتر بوونێکی جیدی لە بارودۆخی کار و ژیانی ئەوانی نییە. ئەم رژیمە لەمرۆدا بۆ مانەوەی خۆی ئەساسەن پشتی بە شگردی سەرکوت بەستوە. ئەم رژیمە لە دەورەیەکدا هەوڵیدا لە رێگای شەڕ لەگەڵ عێڕاق و دەستەبەر کردنی سەرکەوتن لەم شەڕەدا ببێتە بانترین هێز لە ناوچەکەدا، بەڵام شکست هێنان لە شەردا و خواردنەوەی جامێک ژەهر لە لایەن خومەینیەوە ئەم هیوایەی بە با دا. بەشوێن ئەودا سەرانی حکومەتی ئیسلامی هەوڵیاندا بە دەستڕاگەیشتن بە تێکنولۆژی هەستەیی و دەستەبەر کردنی دەسەڵاتی بانتر لە ناوچەکەدا حوکمی مانەوەیان لە هێزە رۆژئاواییەکان وەربگرن، بەڵام بە شکست خواردن لەم مەیدانەدا، قەبوڵ کردنی بەرجام و خواردنەوەی دووهەم جامی ژەهر لە لایەن خامنەییەوە ئەم هیوایەشیان بوو بە بڵقی سەرئاو.لە ئێستادا رۆحانی رێگای مانەوەی رژیمی کۆماری ئیسلامی لە لاچونی ته‌حریمه‌كاندا و راکێشانی سەرمایەگوزاری دەرەکی بۆ ئێران دەبینێت. بەڵام ئەمە لە بارودۆخێک دایە کە تەنانەت کارناسانی ئابووری رژیمیش سەلماندویانە کە لاچونی تەحریمەکان کاریگەریەکی ئەوتۆی لەسەر ئابووری گەندەڵ و قەیران لێدراوی ئێران بە ساختاری حوقوقی و ئیداری ناکۆکیەوە نابێت و سەرمایەگوزاری درێژماوە لە مەیدانی بەرهەمهێناندا ئەوجۆرەی کە چاوه‌ڕوان دەکرێت نابێت. ئەم بەشە لە کارناسان دەڵێن کە ئابووری رانتی و گەندەڵی ئێران لەسەر دەڵاڵی دامەزراوە و ئەو بەملیۆن کەسەی کە لە تەمەنی کاردان، بەڵام بەشوێن کارێکەوە نین زۆربەیان خەریکی قاچاخچێتی و دەڵاڵین.\nسەرەڕای ئەم بارودۆخە رژیم بە یارمەتی راگەیەنرەکان و بڵندگۆ تەبلیغاتیەکانی دەیەوێ وای نیشان بدات کە بە خۆڵەمێشی ئیستبدادێک کە بەسەر ئێرانیدا کردوە ئەمنیەتێکی سەقامگیری بۆ خەڵک بەدیاری هێناوە. ئیدیعای دروست کردنی ئەمنیەتی بەردەوام رۆژی ١١ی رەزبەر لەلایەن محەممەد عەلی جەعفەریەوە سەرلەنوێ تێکرار کرایەوە. ئەو لە کۆبونەوەیەکدا کە لە لایەن بەسیجی خوێندکاری زانکۆی تارانەوە رێکخرابوو، وێڕای هێرش کردنەسەر کابینەی دەوڵەتی رۆحانی و سیاسەتەکانی دەرەوەی وەک هەمیشە لەسەر ئیقتیداری ئیدیعایی ڕژیم پێداگری کرد. ئەو یەکێک لە نیشانەکانی ئەم ئیقتیدارەی بوونی ئەمنیەتی پایەدار لە ئێراندا ناوبرد. ئەویش وەک هەموو هاو قەتارەکانی و ڕاگەیەنەرەکانی حکومەتی ئیسلامی سەرمایە هەموو جۆرە ئاخێزێکی جەماوەری لە ئێرانی وەک دروست بوونی شەڕ و وێرانی لە سوریە و یەمەن پێناسە کرد. جەعفەری وەک باقی سەرانی ڕژیم دەیەوێ خەڵک لە شۆڕش بترسێنێ و پێیان بڵێت هەموو جۆرە ڕاپەڕین و شۆڕشێک لە ئێران بە دەردی شۆڕش و ڕاپەڕینەکانی خەڵکی میسر، لیبی و سوریە دەچیت.\nبەڵام بۆ کرێکاران و خەڵکی وشیار ئاشکرایە کە بە تێکەوە پێچرانی رژیمی کۆماری ئیسلامی، ئەوان ناچار نین کە شۆڕشەکەیان توشی چارەنووسی شۆڕشی خەڵکی میسر و باقی وڵاتانی عەرەبی بێت. ئەوان دەزانن کە لە کوردستانی سوریە لەناخی قەیران و شەڕێکی نێوخۆیدا کە ڕژیمی کۆماری ئیسلامی یەکێک لە هەڵگیرسێنەرانەیەتی خەڵکی کرێکار و زەحمەتکێشی ئەم ناوچەیە بە دامەزراندنی ئۆرگانەکانی حاکمیەتی جەماوەری و بە وەگەڕخستنی ئیرادەی خۆیان و حوزوری ڕاستەوخۆ لە حاکمیەت و بەڕیوەبردنی کۆمەڵگادا ئاڕاستەیەکی تریان گرتوەتە پێش. ئەزمونی کوردستانی سوریە جاریکی تر نیشانیدا کە لەگەڵ پچڕانی بەندەکانی ئیستبدادی دەوڵەتی، خەڵک چ زەرفیەت و تواناییەکی لەڕادەبەدەریان بۆ دخاڵەتی راستەوخۆ لە سیاسەت و بەڕێوەبردنی کاروباری کۆمەڵگادا هەیە. کرێکاران و خەڵکی شۆڕشگێڕ لە ئێران و لەوانە لە کوردستان بە پشت بەستن بە ئەزمونی ئەو شوڕا کرێکاری و جەماوەریانەی کە هەیانە بە تێکشکاندنی هێزی داپلۆسێنەری حکومەتی ئیسلامی دەتوانن سوکانی چارەنوسی خۆیان بەدەستەوە بگرن.\nکرێکارانی وشیار و خەڵکی ئازادیخواز دەزانن کە کۆماری ئیسلامی بە بە ستراتیژی ریفۆڕم خوازانی حکومەتی و نە بە ئیستراتیژی و سیاسەتەکانی سپای پاسداران و دلواپەسانی پەیڕەوی بەیتی ڕێبەری، بێجگە لە توند کردنەوەی سەرکوت و هەژاری دیاریەکی دیکەی بۆ ئەوان پێنیە. بە درێژەکێشانی تەمەنی ئەم رژیمە هەموو ساتێک بە موسیبەتەکانی خەڵکەوە زیاد دەبێت. کرێکاران و خەڵکی زەحمەتکێش بۆ کۆتایی هێنان بەم بارودۆخە فەلاکەتبارە ڕێگایەکیان بێجگە لەوە نییە کە لە جەریانی خەباتدا ڕیزەکانیان پتەوتر بکەن و بە دروست کردنی ناوەند و تەشەکولی چینایەتی و سیاسی خۆیان پێداویستیەکانی روخاندنی رژیمی کۆماری ئیسلامی فەراهەم بکەن.\nPrevious Article وتەیەک بەبۆنەی رۆژی کۆبانی یەوە\nNext Article نه‌درانی حه‌قده‌ستی كرێكارانی شاره‌داری نه‌غه‌ده


بۆ دەبێت بەشداری و پشتیوانی لە ناڕەزایەتی یەکانی خەڵکی عیراقدا بکرێت…؟! – hkkurdistan\nHome 6 ئەرشیفی بابەتەکان 6 بۆ دەبێت بەشداری و پشتیوانی لە ناڕەزایەتی یەکانی خەڵکی عیراقدا بکرێت…؟!\nبۆ دەبێت بەشداری و پشتیوانی لە ناڕەزایەتی یەکانی خەڵکی عیراقدا بکرێت…؟!\nلە یەک دوو هەفتەی ڕابردوەوە هەتا ئێستا بەردەوامی ناڕەزایەتی یە جەماوەری یەکانی خەڵکی لە زۆربەی شارەکانی عیراق، کە لە شاری بەسرەوە دەستی پێکرد ،بۆتە گەورەترین هەواڵی گەرم و ڕوداوی گەورەو جێگای قسەوباسو پرسوڕای گشتی لە ئاستی ناوەوەو دەرەوە.\nئەگەر چی شێوازی ئەم ناڕەزایەتی یانە بەهۆی سەرکوتگەری هێزی سەربازی دەسەڵاتو هێزی میلیشایی تاقمە ئیسلامی و تایەفی یەکانەوە توندو تیژی لێکەوتۆتەوەو بۆتە هۆی کوشتنو برینداربونو دەسگیرکردنو ئازاردانی دەیانو سەدانو بگرە هەزاران کەسیش ،بە تایبەتی لە هەڵسوراوانی نارەزایەتی یەکان ،کەچی هێشتا بەردەوامی هەیەو لە ڕێڕەوی مەدەنیانەو جەماوەریانەی خۆی دەرنەچوە.\nهاوکات زۆربەی خواستو داواو دروشمەکانی خۆپێشاندەران بە تەواوی ناوەڕۆکێکی چینایەتی جەماوەری و ئازادیخوازانەیان پێوە دیارە.\nبەڵام لەگەڵ هەمو ئەم ڕاستییە ڕون وڕاشکاوانە شدا هێشتا هەندێک دەستەو لایەن، لەسەرو هەمویانەوە حزبی شیوعی عیراقی ،لایەنگری و پشتیوانی لەم خۆپیشاندانانە ناکەن و بانگشەی ئەوە دەکەن کە نابێت بەشداری تیدا بکرێت .بەڵگەشیان ئەوەیە کە لە نێو دروشمەکاندا دروشمی دژی حزب و حزبایەتی بەرزکراوەتەوە.\nئەمە جگە لەوەی هەندێک لایەن بە گومانی هەبونی دەست لە پشتەوە ،جا لە نێو لایەنو تاقمەکانی دەسەڵادابیت یاخود دەخاڵەتی داعشو هەتا دەخاڵەتی ئەمریکا بۆ گۆڕینی هیز هاوسەنگی بە قازانجی خۆیان، بانگشەی ئەوە دەکەن نابێت پشتیوانی و بەشداری ئەم خۆپیشاندانو ناڕەزایەتیانە بکرێت.\nئەمە جگە لەوەی زۆربەی تاقمە ئیسلامی و تایەفی و قەومی یەکانی ناو دەسەڵات بە سوننەگەراو شیعەگراو قەومیگەراوە لە دژی خۆپیشاندانو بە دەستی دەرەکی تاوانیاریان دەکەنو هاوکات لە پاڵ وەعدی درۆ بە وەڵامی داواکان بە دڕندانەترین شێوازیش سەرکوتیان دەکەن و هەوڵ دەدەن کۆتایی پێ بێنن.\nبۆیە پرسیاری سەرەکی ئەوەیە بۆ دەبێت سەرەڕای هەمو ئەو پڕوپاگەندانەو سەرەڕای هەر لاوازیو کەموکوڕیەک لە دروشمو خواستو ڕێڕەوی ناڕەزایەتی یەکانو نەبونی یەک ڕابەری چینایەتی خاوەن بەدیلی سیاسیش هەر دەبێت پشتیوانو بەشداری تیادا بکرێت؟!\nبۆ وەڵامی ئەم پرسیارە لێرەدا پێویستە ئاماژە بە چەند بەڵگەوخاڵێک بکەین کە بەرهەقی ئەم خۆپیشاندانە دەردەخاتو وا دەکات پشتیوانی وبەشداری تێدا بکرێت .\nخاڵی یەکەم: چینایەتی بونی کرۆکی ئەم ناڕەزایەتی یانەیە لە ڕویی کۆمەڵەیەتی یەوە کە بەشی هەرە زۆری لە جەماوەری ستەمدیدەو بیبەشو هەژارو نەبونەدارو ئاوارەو بیخانەولانەی پلیشاوەی ناو کۆمەڵگایە. ئەمەش لە خواستەکانیاندا دیارە وەک خواستی دابین کردنی کارو وەزیفەو خزمەتگوزاری ئاووکارەباو دابین کردنی خزمەتگوزارییەکانی تری وەک تەندورستو پەروەردەو خویندن هەتا دەگاتە کۆتایی پێهێنانی گەندەڵی .\nخاڵی دووەم: ئەم خۆپێشاندانە دژی هەمو باڵەکانی ناو دەسەڵاتە بە شیعەگەراو سوننەگەراو قەومی و تایەفی یەوە. بەڵگەی ئەمەش سوتاندنی بارەگاو مۆڵگەی زۆربەی ئەو تاقمانەی وەک ئال سەدرو ئال حکیم و عەلاوی و مالکی و عەبادی وعامری ..هتد.هاوکات وێرای دابین کردنی داواکاری یە کۆمەڵایەتی و ئابوری یەکانیان داوای کۆتایی هاتنی دەسەڵاتی ئیسلامی و تایەفی و قەومی دەکەن وەک لە دروشمەکەیان دیارە کە دەڵێن : لا سنیە لا شیعیە حکومە علمانیە.جا ئەگەر هێشتا ئەم دروشمە لە ڕویەکەوە زۆر کۆمەڵایەتی نیەو هەروەها کرۆکێکی چینایەتی سۆسیالسیتیشی نی یە بەڵام مادام دژی هەمو ڕەوتەکانی ناو دەسەڵاتی ئیسلامی و تایەفی و قەومییە ئەوە هێمایەکە بۆ ئازادیخوازبونو سەربەخۆ بونی لەهەمو ئاستەکاندا.\nخاڵی سێهەم:ئەم ناڕەزایەتیانەی ئەمجارەش وەک هەمو ناڕەزایەتی یە جەماوەری یەکانی ساڵانی پێشو ،چ لە شارەکانی ناوەڕاستو خوارووی عیراق ،چ لە کوردستان و ،تەنانەت چ لە زۆر ووڵاتی تر لەوانە ئیران لە چەند مانگی ڕابردودا کە بوە ،بەرەنجامی کۆبونەوەی توێژیکی کرێکاران یان بێکارانو خەڵكی هەژار بوە.ئەمجارەش لە ئاکامی کۆبونەوەی ناڕەزایەتی خەڵکی بێکاری شاری بەسرەوە دەستی پێکرد. ئەم شارەش یەکێک لە ناوەندە سەرەکی یە پیشەسازییە گەورەکانی بەرهەمهینانی نەوتە لەگەڵ ئەوەشدا گەورەترین دیاردەی بیکاریو نەداری و هەژاری و بێخانەولانەیی تیادایە.\nخاڵی چوارەم:ئەم خۆپێشاندانە ناڕەزایەتیانە ڕاهینانی بەکردەوەی ئەو دەنگە بەرزە نایە جەماوەری یە بوو کە بەرامبەر بە گاڵتەجاری هەڵبژاردن بەرزیان کردەوە.\nلە کاتی گاڵتەجاری هەڵبژاردن هەمو بەرەی ڕاستی لۆمپەن بۆرژوازی ئیسلامی و تایەفی و قەومی و،تەنانەت عەلمانی وەک حزبی شیوعیش، بانگەوازی جەماوەریان دەکرد بۆ بەشداری کردنی دەنگدان بۆ مەستی خۆیان . بەڵام جەماوەر زۆرکەمتر لە نیوە بەشدار بوون. ئەمە جگە لەوەی ئەو لایەنەی کە پروپاگەندەی نوێنەرایەتی خەڵکی هەژاریان دەکردو سەرکەوتن کە لیستی سائیرون بو هەتا ئیستا نەیان توانیوە حکومەت پێک بێنن بەهۆی زیاتر قوڵبونەوەی قەیرانی هەمەلایەنەی هەمو باڵەکانی بۆرژوازی لە ئاستی ناوخۆ و ناوچەکەو جیهان.\nبە مانایەک هەم دەنگ نەدانو هەم خۆپیشاندانە جەماوەرییەکان نەک هەر دژی بەناو پرۆسەی سیاسی چەند ساڵە بون هاوکات دژی دەخاڵەتی هەمو ڕژێمەکانی ناوچەکەو جیهانیش بون.بە تایبەتی دەخاڵەتی بێ سنوری ڕژێمی کۆنەپەرستی ئیسلامی ئێران کە لە سوتاندنی هێماکانی سەرانی ئێران ڕەنگی دایەوە.\nخاڵی پینجەم:بە جۆرێک لە جۆڕەکان ئەم ناڕەزایەتیانە درێژکراوەی ناڕەزایەتی یەکانی ساڵانی پێشوە نەک هەر لە ئاستی ناوخۆیی عێراق بەڵکو لە ئاستی ناوچەکە بە تایبەتی لە ئێران کە بێئاکام مانەوە لە دابین کردنی خواستو دروشمەکانیان .\nجا هەر وەک چۆن هەردو ڕژێمی ئیسلامی و تایەفی لە ئێران و لە عێراق لە زۆر لایەنەوە هاوچارەنوسی و هاوبەرژەوەندن ئاواش جەماوەری ستەمدیدەی هەردو ئەم وڵاتەش هاوچارەنوس و هاوبەرژەوەندنی چینایەتین.\nوەک بینیمان لە خۆپیشاندانەکانی ئەمدواییەی خەڵکی لە ئێران بە بەرزکردنەوەی دروشمی: ئیسلام تەلەب ئوسول گەرا دیگە تەموم شد ماجەرا دەستیان پێکرد . خۆپیشاندانەکانی خەڵکی لە عیراقیش بە بەرزکردنەوەی لا سنیە لا شیعیە حکومە علمانیە ڕوی لەهەمو باڵەکانی ناو دەسەڵاتە.تەنانەت ڕووی لەو ڕەوتو تاقمە ئیسلامی و قەومیانەشە کە خۆیان بە دژی دەسەڵاتیش دەزانن وەک بەعسی یەکان و داعشیەکان.\nهەڵبەت ئەم دروشمە سەرەڕای ڕەخنەو ناکۆکی ئێمە کە پێمان وایە ناوەڕکێکی چینایەتی کرێکاری نی یە بەڵام خودی بەرزکردنەوەی لە دژی ئەم دەسەڵاتە ئیسلامی و تایەفی و قەومیانە هەنگاوێکە بۆ پێشەوە.\nبۆیە لەسەر بنەمای ئەم بەڵگەو ڕاستیانە پێویستە لەسەر هەمو کەسو لایەنێکی چەپوکۆمۆنسیتو ئازادیخواز پشتیوانی و بەشداری ئەم خۆپێشاندانو ناڕەزایەتیانە بکات.وە هەوڵ بدەن هەرچی زوە یەکگرتوتر و ڕێکخراوتریان بکەن. بە تایبەتی ڕێکخراو کردنی کرێکاران و بێكاران و کارمەندان ومامۆستایان و خوێندکاران و لاوان و ژنان و …هتد لە شوێنی کارو ژیانیان. تا ئەو ئاستەی جەماوەر خۆی ببێتە بەدیلی دەسەڵاتو پاشان بەردەوامی ئەم ناڕەزایەتیانە تا ئاستی ڕاپەین و ڕوخانی دەسەڵاتی کۆنەپەرستانەی ئیسلامی و تایەفی و قەومی و کۆتایی پێهێنانی دەخاڵەتی ڕژێمەکانی ناوچەکەو دەوڵە زلهیزەکانیش لە عێراقدا.


ناتالی میرسیک، ئەو کچە روسیە تەمەن 19 ساڵەیە کە هەموانی سەرسام کردوە بەوەی هاوشێوەی خانمە هونەمەند جێنیفەر لۆپێزی تەمەن 50 ساڵە، چەندین هەواداری ئەو خانمە پێیان وابوە ئەو خانمە بەراستی جێنیفەر لۆپێز بوە.\nناتالی چیرۆکی خۆی دەگێڕێتەوە و دەڵێت "هەمیشە پێیان دەوتم تۆ لەو خانمە دەچیت، بەڵام ئەو کاتە تەمەنم 14 ساڵ نەبو نەمدەزانی جێنیفەر لۆپێز کێیە".\n"دواتر دەستم کرد بە چەندکارێکی مۆدێل، ئەو خانمەی کاری ماکیاژەکەی بۆ دەکردم ستایلی قژ و ماکیاژەکەمی هاوشێوەی ئەو بۆ دەکردم، منیش نەمدەزانی چەند لەیەک دەچین"، ناتالی وتی.\nوتیشی "ئێستا تەواوی مەکئەپ ئارتیستەکانی شارەکەم بە جێنیفەر لۆپێز بانگم دەکەن، تەنانەت هەندێکیان ناوی راستەقینەم نازانن، چەندین جار هەوادارەکانی ئەو خانمە لەسەر شەقام دەموەستێنن و وێنەم لەگەڵدا دەگرن".\nناتالی دەربارەی ناوبانگی خۆی لە ئێستادا وتی "وا هەست دەکەم بە هەمان شێوەی ئەو خانمە ناوبانگم هەبێت، لە سەرەتادا بیرکردنەوەم جیاواز بو، بەڵام ئێستا چێژی لێدەبینم و هیوادارم رۆژێک بتوانم ئەو خانمە ئەستێرەیە ببینم".\nئه‌م بابه‌ته 8496 جار خوێنراوه‌ته‌وه


مروچی : 18 مهر , 1400\n| ماﮟ: 18 07 1400\nشیخ‌الاسلام مولانا عبدالحمید ماں زاهدانءِ جمعه نمازے دیوانءَ (16 مهرماه 1400/ 8 اکتوبر 2021) گردانءَ په شریعتءِ حکمانی سرے عمل کنگءَ ۆ خاص نمازے وانگ ۆ زکاتے دَیَگءَ سکّ سۆگه کرت ۆ انسانے شرف ۆ مڑاءَ را ماں عمل به شریعتءِ حکمانی سرءَ زانتِ.\nپه زاهدانءِ اهل‌سنتے جمعه‌وے پیشنمازے کارگسے هال‌رسانی‌ئے بنجاهے سرهالا، شیخ‌الاسلام مولانا عبدالحمید پد شه اے آیتے وانگءَ «وَمَا خَلَقْتُ الْجِنَّ وَالْإِنْسَ إِلَّا لِيَعْبُدُونِ*ما أُرِيدُ مِنْهُمْ مِنْ رِزْقٍ وَ ما أُرِيدُ أَنْ يُطْعِمُونِ»[الذاریات: 56-57] درشانِ کرت: الله تعالی حکیم اِنت ۆ اللهءِ تیوگێں کاراں شه حکمتے روگهءَ اَنت ۆ هر ساهدار ۆ بےساهے را په خاصێں مول ۆ مراد ۆ همایی وڑءَ جۆڑِ کرتگ.\nواجهءَ گێش کرت: انسانے اگده اێش اِنت که اللهءَ عبادت کنت ۆ شه اللهءَ پدگیری کنت، بلێں اگاں نفس ۆ شیطانے پدا برَۆت ۆ گناه کنت ۆ انچێں کار کنت که پراوانی واستا جۆڑ نه بوتگ، کڑا پرایی باز بد اِنت. انسان گۆں پدگیری شه نفسے لۆٹاں ظالم ۆ معاندَ بیت ۆ آیی حق اِنت که الله آیرا زیان ۆ بێران کنت، بلێں الله گۆں وتی مهربانی ۆ اۆپارءَ آیرا هلّ ایت ۆ عذابے نه‌دنت.\nدارالعلوم زاهدانءِ سرمسترءَ گوشت: انسانے براهداری ۆ شۆکی ماں اللهءِ عبادت ۆ نمازے وانگے تها اِنت؛ الله تعالی نماز ۆ جهادءَ که دێمپانی شه حقءَ اَنت، دۆست دار ایت. نماز ۆ جهادے سرَپ اللهءِ دێمءَ شه گهترێں سرپاں اِنت. نمازے سرپ که جنگ گۆں نفس ۆ شیطانءَ اِنت، اللهءِ دێما شه گهترێں سرپاں اِنت، هچ گام آ گامے کساسءَ که ماں جهادءَ زورگَ بیت ۆ هچ هونے آ هونے کساسءَ که ماں اللهءِ راهءَ رێچگَ بیت ۆ هچ ارسے آ ارسے کساسءَ که شه اللهءِ ترسءَ رچیت، اللهءِ دێما محبوب نه‌اَنت.\nزاهدانءِ جمعهءِ اماما وتی هبرانی دێمترءَ به صدقهانی فضیلتاں اشاره کرت ۆ گوشتِ: اگاں انسان ماں اللهءِ راها یک درهم دنت، الله تعالی آیرا هفتصد برابرَ دنت. ٹوهێں بےسۆبی ئے که انسانءَ مسیتےروگ ۆ نماز جماعت ۆ زکاتے توفیق مه‌رس ایت. اگاں په شما یک تومن هم مه‌مانیت، انگت وتی مالانی زکاتانءَ دےاِت ۆ اگاں ناجۆڑ اَت‌اِت یا ماں هر جاورے بوت اِت، نمازءَ بوان‌اِت.\nواجهءَ گێش کرت: وهدےکه زکات که اللهءِ حکم‌اِنت ۆ دینے رکن‌اِنت، دیَگ مه‌بیت، اے مال قیامتے رۆچءَ په وتی واهندءَ عذابے بیت. آ کَسّ که وتی زرانی زکاتءَ نه دنت کجا توانت شه اللهءِ عذابے دێما جی ایت؟ ما په همێشی جۆڑ بوتگ اێں که گۆں جان ۆ مالءَ اللهءِ عبادتءَ کن اێں ۆ شه اللهءَ هبرزوری کن اێں. انسانءِ عزت ۆ مڑا همێشی تها انت که اللهءِ دێما سرِ جهل بیت ۆ اللهءِ رضاءَ کٹ ایت ۆ گۆں شیطانءَ مخالفت کنت.\n🔹نباید په دۆست ۆ مهمانانی خاطرءَ اللهءِ حکمءَ پرۆش اێں ۆ گناه کن اێں\nمولانا عبدالحمید درشان کرت: نباید دۆست ۆ مهمان آ کساسءَ مئے کرّءَ درّ ۆ عزیز بیت که پرایی خاطرءَ اللهءِ حکمءَ پرۆش اێں ۆ گناه کن اێں. بازێں گِس‌واهندے که جوانێں مردم اَنت، په مهمانانی خاطرءَ دیوانانی تها تریاک ۆ ترندآپَ کار اَنت. مهمان اللهءِ دۆست ۆ رحمت اِنت، بلێں مهمانے که تریاک ۆ ترندآپَ لۆٹ ایت، اللهءِ عذاب اِنت. تریاک ۆ دگه نشهی چیزانی ورگ ۆ کَشّگ اگه په خوشیءَ هم بیت حرام ۆ ناروا اِنت.\n🔸 زاهدانءِ جمعه نمازے اماما وتی هبرانِ گڈسرا مردمانءَ سۆگه کرت که کمک کن انت تاں مسیتے کار هلاس بیت ۆ پوره بندگ بیت.


کوشتنی ژیان له سوێد.\nدیسانه‌وه باوکێکی کورد کچه‌که‌ی ده‌کوژێ به بیانوی پاراستنی شه‌ره‌فه‌وه له ووڵاتی سوید، له به‌یانی رۆژی دووشه‌ممه له 16/11 به‌تاوانی ئه‌وه‌ی که به دڵی باوکی نه‌جوڵاوه‌ته‌وه.\nله‌سه‌ره‌تای هه‌فته‌ی ڕابردوو هه‌واله‌کانی مێدیای سوید ڕایانگه‌یاند که ژنێکی گه‌نچ به چه‌قۆ کوژراوه‌و پیاوێکی ته‌مه‌ن 62 ساڵه خۆی داوه‌ته ده‌ستی پۆلیسه‌وه. به‌ڵام رۆژی چوارشه‌ممه زۆر به ئاشکرا ڕووداوی کوشتنه‌که‌یان خسته ڕوو. ئه‌و ژنه گه‌نجه ناوی ژیانه‌و ته‌مه‌نی 21 ساڵ بووه. ژیان له‌ساڵی 2007 شووی به که‌سێکی کورد کردووه که یانزه ساڵ له‌خۆی گه‌وره‌تر بووه. ژیانی له‌گه‌ڵ ئه‌و که‌سه‌دا نه‌گوونجاوه‌و له مانگی پێنجی ئه‌مساڵدا جیا بۆته‌وه. ژیان مناڵێکی ته‌مه‌ن دوو ساڵه‌ی هه‌یه‌و ئێستا ئه‌و مناڵه له‌لایه‌ن کاروباری کۆمه‌ڵایه‌تیه‌وه چاودێری ده‌کرێ.\nدووا کاری ژیان پێش ئه‌وه‌ی باوکی په‌لاماری بدات ئه‌وه بووه که کوڕه دوو ساڵه‌که‌ی ده‌گه‌یه‌نێته باخچه‌ی مناڵان و ده‌گه‌ڕێته‌وه بۆ ماڵه‌وه. باوکی له‌سه‌ر پلیکانه‌کانی ناو باڵه‌خانه‌که به‌ر چه‌قۆی ده‌داو ده‌یکوژێ. باوکه‌که ئێستا ده‌سگیر کراوه به تۆمه‌تی کوشتنی ژیان. بۆ خۆشی دانی به‌تاوانه‌که‌دا ناوه. به‌پێی ووته‌ی پارێزه‌ری باوکه‌که بو یوهانسۆن ئه‌و پیاوه ووتویه‌تی کچه‌که‌م ماوه‌یه‌که ده‌سه‌ڵاتو سه‌رگه‌وره‌یی منی خستۆته ژێر پرسیاره‌وه‌و به پێێ ئاره‌زووی ئه‌و نه‌جوڵاوه‌ته‌وه.\nله ڕۆژنامه‌ی ئافتۆن بلاده‌ت-ی رۆژی هه‌ینی 19 ی نۆڤه‌مبه‌ر سێ برای ژیان به وێنه‌وه چاوپێکه‌وتنیان له‌گه‌ل کراوه هه‌ر سێکیان ئه‌ڵێن ئێمه له باوکمان خۆشنابین و که ژیانی خوشکی کوشتووین. ئه‌و کاره‌ی کردوویه‌تی که‌س ئاگای لێنه‌بووه.\nپێناسه‌ی ووڵاته یه‌کگرتووه‌کان بۆ کوشتن به بیانووی ناموسه‌وه ئه‌وه‌یه که به دڕنده‌ترین تاوانی ناو ده‌بات که‌له به‌رامبه‌ر ژندا ده‌کرێ له ووڵاتانێکی زۆری دنیا. کورد یه‌کێکه له‌و گه‌لانه‌ی که زۆر به‌ئاشکرا له هه‌موو به‌شه‌کانی کوردستانو کورده‌کانی نیشته‌جێی ووڵاته‌کانی ده‌ره‌وه ئه‌نجام ده‌درێ. که کولتوری نانوسپه‌رستی به‌شێکه له کولتوری کوردی شتێکی حاشا هه‌ڵنگره به‌ڵام زۆر به‌داخه‌وه له‌به‌ر ئه‌وه‌ی کارێکه له‌به‌رامبه‌ر به‌شێک له مرۆڤه‌کان ده‌کرێ که‌خاوه‌ن مافه هه‌ره سه‌ره‌تاییه‌کانی خۆی نییه وه‌کو بڕیاری هاوسه‌ر هه‌ڵبژاردن،جیابوونه‌وه،کارکردن،خوێندن،جل پۆشین،مناڵ دروستکردن...بۆیه کێشه‌ی ناموسپه‌رستی نه‌کراوه‌ته کێشه‌یه‌کی زه‌ق که به‌به‌رده‌وانی کاری له‌سه‌ر بکرێت. له‌به‌رنامه‌ی خوێندندا بخرێته ڕوو. له دانیشتگاکاندا لێکۆڵینه‌وه‌ی به‌رده‌وانی له‌سه‌ر بکرێت. لایه‌نیکی ترئه‌وه‌یه هیچ کاتێ له‌ناو بزووتنه‌وه سیاسیه‌کانی کوردا کێشه‌ی ناموس نه‌بۆته کێشه‌یه‌کی سیاسی. ووڵات په‌رسته، پێشمه‌رگه‌یه، سیاسییه، دیپلۆماته، ڕۆشنبیره به‌ڵام له‌هه‌مان کاتدا ناموسپه‌رسته!!!\nماوه‌یه له‌مه‌وبه‌ر ژنێکی کوردی ته‌مه‌ن سه‌رووی 50 ساڵه‌م بینی که له 15 ساڵیه‌وه پیاوێکی به‌ناو"شۆڕشگێڕ" ئازاری له‌شوو رووحوو ده‌روونی داوه. پێی ووتم من له‌ماڵه‌وه سه‌دام حوسینم هه‌بوو له‌ده‌رێشه‌وه هه‌ر باسی کوردستانی ده‌کردو خه‌ڵکی رێزیان لێده‌گرت. ئه‌و ژنه سێ جار هه‌وڵی خۆکوشتنی دابوو. به هه‌زاره‌ها ژن هه‌ن هه‌موو ژیانیان له‌ناو ئازاردا ده‌به‌نه سه‌ر ته‌نها له‌به‌ر ئه‌وه‌ی ژنن و کۆمه‌ڵگا کۆمه‌ڵگای پیاوه‌و کولتوره باوه‌که‌ش تا سه‌ر ئێسقان بێ ڕه‌وایه‌و مرۆڤی وه‌کو باوکی ژیانی تیا دروست ده‌بێت که بتوانێ کارێکی له‌و جۆره وه‌حشه‌تناکه ئه‌نجام بدات. لێره‌و له‌وێ ناوو ژماره‌ی کوشتنه‌کان به بیانووی نانوسه‌وه هه‌ر ده‌چنه سه‌ره‌وه. ئه‌گه‌ر تا ئێستا له ووڵاتی سوید باس له فادیمه‌و پێلا ده‌کرا ئه‌وه ناوی ژیانش چۆیه پاڵی. بۆ زۆرێ له خه‌ڵکی کورد له سوید کوشتنی ژیان دیسانه‌وه تازه‌کردنه‌وه‌ی ئه‌و مۆره‌یه که‌نرا به خه‌ڵکی کورده‌وه له‌دووای کوشتنی فادیمه له‌لایه‌ن باوکیه‌وه، که کورد خه‌ڵکانێکن کچی خۆیان ده‌کوژن. من ئه‌ڵێم لێ گه‌ڕێن با ئه‌و مۆره هه‌ر بمێنێ تا ئه‌و ڕۆژه‌ی ووشه‌ی ناموسو شه‌ره‌ف په‌یوه‌ندی به کچانو ژنانی کورده‌وه نامێنێ. تا ئه‌و ڕۆژه‌ی باوکو براکان ئه‌وه‌ی به ڕه‌وای ده‌بینن بۆ خۆیان بۆ کچو خوشکو هاوسه‌ریشیان به ڕه‌وای بزانن.\nبۆ ژیانی زۆرلێکراویش که به‌و ته‌مه‌نه جوانه‌وه ژیانی لێسه‌نرایه‌وه‌و دایکو مناڵیکیشیان بۆ هه‌تاهه‌تایی لێکجوودا کرده‌وه ده‌ڵیم شه‌رمه‌زاری بۆ ئه‌و تێڕوانین و نه‌رێته‌ی که وایلێکردی...شه‌رمه‌زاری...\nماڵپەڕی بەیان ناسیح


2019-09-13 11:36 190 جار بینراوە کۆمێنت\nنازانم ئەمەیان (كونج)، یا یاداشت – یا دەچێتە چ بەشێك لە نووسینەكانم.. خۆتان دەیزانن – ناوی لێ بنێن – بەڵام كە هات بە بیرما وا من دەست دەدەمە قەڵەم و ئێوە ناوی لێ بنێن.\nكە لە باكۆ دەژیام – لە ئێستگەی عەرەبی كارم دەكرد، لە سەروو شاخەكە لای ئێستگەوە – بە (فونیكلۆر) كە لە تراموای دەچوو، دەهاتیتە خوارەوە – لە فولكەی خوارەوە – ماڵی مامۆستای زمانی (رووسی یەكەم) – ئەحمەد ڕەمەزانۆڤیچ مەحموودۆڤ بوو – ئەم مامۆستایەم موسڵمان بوو – خەڵكی داگستان بوو – لە داگستان سێ میللەت هەن – ئەڤار و لەزگین و كۆمیك – ئەم مامۆستایەم (ئەڤار) بوو – زۆر جار بۆ نانخواردن بانگی دەكردم بۆ ماڵی خۆیان – تەنیا كچێكی هەبوو – كە ئەوكاتە منداڵ بوو ناوی (زنفیرا) بوو. بەهۆی مەحموودۆڤەوە شاعیری گەورەی داگستان (ڕەسووڵ هەمزاتۆڤ)م ناسی- كە ئەوكاتە لە مۆسكۆ دەژیا- جارێك هاتم بۆ مۆسكۆ – مەحموودۆڤ نامەیەكی بۆ (ڕەسووڵ هەمزاتۆڤ) دامێ – تومەز ئەویش – هەر (ئەڤار)ە، ئەو دەمە ڕۆمانە بەناوبانگەكەی خۆی بە ناوی (داگستان)ەكەمەوە نووسیبوو، كە بەڕاستی ڕۆمانێكی جوان بوو كە لە جیهاندا نووسرا بێ.\nهەمزاتۆڤ حەزی دەكرد ڕۆمانەكەی بكەم بە عەرەبی. لەلایەك باوەڕم بە خۆم و رووسی یەكەم نەبوو كە بتوانم ڕۆمانێكی وا بكەم بە عەرەبی و لەلایەكیتر، ئاواتی ئەوەم بوو كە بتوانم ڕۆمانێكی وەك ئەو – یا نیوەی ئەو بنووسم بە ناونیشانی (كوردستانەكەم)ەوە، دیارە قەڵەمی من ئەوەی هەمزاتۆڤ نی یە. بەڵام لاسایی كردنەوەی ئەو بە تێكەڵبوونی باسی سروشت و فۆلكلۆرەوە شتێكی لێ دەردەچوو. بەڵام بە داخەوە نەكرا.\nلەم ساڵانەی دواییدا برای خۆشەویستم مامۆستا دوكتۆر عەزیز گەردی ڕۆمانەكەی (هەمزاتۆڤ)ی كرد بە كوردی. نازانم لە عەرەبی یەوە وەریگێڕا بوو یان لە ئینگلیزی یەوە – چونكە دڵنیام رووسی و (ئەڤار)ی نەدەزانی.\nبەڵام كاكە حەمەی برام (نەمر محەمەدی مەلا كەریم) لە وەرگێڕانەكەی دوكتۆر عەزیز گەردی رازی نەبوو و دەیووت بە زمانی بەحركە نووسیوێتی و بە كوردی نەینووسیوە. خۆزگە كەسێك بەراوردێكی لە نێوان (زمانی یەكگرتووی كوردی) واتە (ستاندار) و ئەو شێوە خۆماڵی یە (بەحركە)یەی كاك عەزیز گەردیدا دەكرد.\nهەر لە یادی مەحموودۆڤدا دەبێ بنووسم. ساڵی وا بزانم 1975 بوو – ئالیمان ئەراسلی کە لە باڵیۆزخانەی سۆڤێت بوو – سێ نوێنەری یەكێتیی نووسەرانی دەعوەت كرد بۆ چوونە یەكێتیی سۆڤێت، پێكهاتەی نوێنەران حیكایەتی خۆی هەیە. بەڵام دوایی وەك (بەندە) سەرۆكی نوێنەران و كامەرانی شاعیر و حاجی سادق بەهادین گیرسایەوە. هەرسێكمان چووینە ماڵی مەحموودۆڤ. دیاریشم بۆ بردبوو. ئەو بەو چەند وشە عەرەبی یە فەسیحەی لای مەلا ئەڤاری یەكان فێری بوو بوو، زوو زوو دەیووت: حاجی سادق (). بەڵام كە هاتینە دەرەوە. زەرفێكی خستە گیرفانی منەوە و یەكێكی خستە گیرفانی (كامەران)ی نەمرەوە. هیچی بۆ حاجی سادق دا نەنا. دیارە دیاریی ئەو پیرۆزە و بە خۆشی یەوە هەڵدەگیرێ.\nلەم ساڵانەی دواییدا هەواڵی (مەحموودۆڤ)م لە نەمر دوكتۆر رەحیمی قازی پرسی لە كاتی دوا هاتنیدا بۆ كوردستان. ووتی: دیارە نەماوە – چونكە زۆر دەمێكە نایبینم.\nجارێكی تر دەنووسم:\nنەمری بۆ ئەوانەی ناویان هات.\nئه‌م كونجه‌ش د.عیزەدین مستەفا رەسوڵ\n2019-10-11 11:39 113 جار بینراوە\nئیتر بۆ بنووسم: د.عیزەدین مستەفا رەسوڵ\n2019-10-05 15:59 129 جار بینراوە\nناوی خۆی ئاشكرا نەكرد د.عیزەدین مستەفا رەسوڵ\n2019-09-28 15:04 143 جار بینراوە\nشەیتان د.عیزەدین مستەفا رەسوڵ\n2019-09-21 21:24 197 جار بینراوە\nپڕوپاگەندە بۆ خۆراك د.عیزەدین مستەفا رەسوڵ\n2019-09-07 16:43 110 جار بینراوە\n2019-08-31 16:07 153 جار بینراوە\nكوردۆڤان د.عیزەدین مستەفا رەسوڵ\n2019-08-24 23:39 140 جار بینراوە\nسوپاس د.عیزەدین مستەفا رەسوڵ\n2019-08-03 16:19 130 جار بینراوە\nئه‌م كابرایه د.عیزەدین مستەفا رەسوڵ\n2019-07-26 19:14 169 جار بینراوە\nیەك زمانمان هەیە د.عیزەدین مستەفا رەسوڵ\n2019-07-19 20:05 160 جار بینراوە\nمه‌لای خه‌یاڵ د.عیزەدین مستەفا رەسوڵ\n2019-05-18 17:58 178 جار بینراوە\nتلیاك د.عیزەدین مستەفا رەسوڵ\n2019-05-12 22:40 155 جار بینراوە\nشه‌هید دارا تۆفیق د.عیزەدین مستەفا رەسوڵ\n2019-04-27 13:05 169 جار بینراوە\nهه‌ڵه‌بجه د.عیزەدین مستەفا رەسوڵ\n2019-04-19 14:58 110 جار بینراوە\nهه‌ر بۆ ناوی كوردی د.عیزەدین مستەفا رەسوڵ\n2019-03-28 15:29 173 جار بینراوە\nئه‌مجاره‌ش هه‌ر بەناوی كوردی د.عیزەدین مستەفا رەسوڵ\n2019-03-14 22:24 182 جار بینراوە\nناوی كوردی د.عیزەدین مستەفا رەسوڵ\n2019-03-07 12:03 204 جار بینراوە\nهونەری پێشكەش كردنی بەرنامە د.عیزەدین مستەفا رەسوڵ\n2019-02-21 15:56 192 جار بینراوە\nدووبارەكردنەوە د.عیزەدین مستەفا رەسوڵ\n2019-02-10 16:06 154 جار بینراوە\nهەر بۆ فەیلی د.عیزەدین مستەفا رەسوڵ\n2019-01-31 15:02 177 جار بینراوە\nمەلا نامدار د.عیزەدین مستەفا رەسوڵ\n2019-01-24 18:57 170 جار بینراوە\n2018-12-27 11:14 220 جار بینراوە\n2018-11-22 17:35 212 جار بینراوە\n2018-11-08 17:30 206 جار بینراوە\n2018-08-30 17:06 222 جار بینراوە\n2018-08-09 16:40 220 جار بینراوە\n2018-08-02 15:59 193 جار بینراوە\n2018-07-26 17:00 177 جار بینراوە\n2018-06-28 11:50 206 جار بینراوە\n2018-06-07 15:03 209 جار بینراوە